𝐋𝐚𝐤𝐬𝐚𝐰𝐧𝐠 𝐊𝐚𝐧 𝐃𝐮𝐡 𝐥𝐨, 𝐃𝐞𝐦𝐨𝐜𝐫𝐚𝐜𝐲, 𝐅𝐞𝐝𝐞𝐫𝐚𝐥 𝐃𝐞𝐦𝐞𝐜𝐫𝐚𝐜𝐲 𝐊𝐚𝐧 𝐃𝐮𝐡 – Hakha Cherry\n𝐋𝐚𝐤𝐬𝐚𝐰𝐧𝐠 𝐊𝐚𝐧 𝐃𝐮𝐡 𝐥𝐨, 𝐃𝐞𝐦𝐨𝐜𝐫𝐚𝐜𝐲, 𝐅𝐞𝐝𝐞𝐫𝐚𝐥 𝐃𝐞𝐦𝐞𝐜𝐫𝐚𝐜𝐲 𝐊𝐚𝐧 𝐃𝐮𝐡\nSalai Lai Ram Thang nih CDM Myanmar 2021 hi BML nak in Noble Peace Prize an i tlak deuh e a ti. Ka lungtling tuk. BLM cu 2 billions leng man thil an hrawh. Thil an fir, mei an duah, lam, inn, dawr tam tuk an hrawh, palek tampi an nunnak liam. Nain Taluk a tthawn tuk caah Democrats pawl le vawleicung pi rian a fial khawh dih hna. Republicans pawl cu an si lo, very peaceful an si. A donghnak Jan 6 lawng kha Trump supporter pawl an i tel.\nMah zong cu video le hmanthlak pawl Fake News nih a cawk hna. A hrampi an coih thluahmah lio, a phichuak colh lai. A donghnak ahcun Nancy Pelosi hi Myint Aung Hlaing bang an tlaih te lai tiah an ruah. An nunning pakhat hmanh aa ningcang lo. Ni 45 an kal chungah zei hmanh an tuah kho lo. Executive Order pawl a sign lawng a si ko. A sing mi hmanh a cingkeng kho dih lo. Biden zong anmah Democrats lila nih an upat tilo i, a lungdong tuk. Press Conference hmanh a tuah ngam tilo. Covid zong a lam ka theih tuk a ti, ka thei bak ve lo a ti tthan cang. Liberal cu vawleicung ah an tthawn tuk ve caah Noble Peace laksawng tiang hmanh ah nominate hna. Nain an ngah lai tiah an zum hna lo.Ka kaa thaw sual. Joseph Thawng Za Ting podcast tu kha nikhat ah voihnih lengmang US News le World News a chim peng i, zoh te u.\nBLM pawl sining tuak ahcun Kawlram Protesters pawl cu non-violent kan si. Mah tluk hin Democrats pawl tuah hna sehlaw, Antifa le BLM pawl chun le zan in an buai zungzal lai. Kannih Kawlram cu Tear Gas in an kan kah zongah, meithal le rubber in an kan kah hmanh ah kan i in i, kan i thihpi. Noble Peace prize hi kan phu tuk. Asinain tu ahcun zei laksawng hmanh kan herh lo fawh. Democracy le Federal Democracy lawng kan herh. Atu belte cu R2P an tuah cang. Federal Army zong kan hau cang lai. Ramdang an kan tlangtlak khawhnak hnga tlangcung hriamtlai kan i fonh cang lai. Nain kanmah tein kan tei ko lai tiah ka zumh.\nRalkap nih nawlngeihnak an lak ka in mipi le tlangcung hriamtlai lawnglawng ka zumh hna ee ka rak ti tawn. Mah cu mi tampi nih an zumh cio ve. Asinain Biden a uarmi pawl nih US an i bochan tuk ziar. Nihin ahcun an zum ve tilo. US nak in UN cingcing an si deuh te lai. UN member kan si man tal an kan tlangtlak lo ahcun kan zum ti hna lai lo. US ka zumh lonak hna cu midang chimnak le ttialnak in ka zumh hna lo khi si loin Biden (Democrats) le Taluk an i pehtlaih ning US Politics thla (4) chung News ka zawnnak in ka fiang ngaingai.\nA tlangpi cun vawleicung ram pawl hi anmah cio tein Democracy ram ah an ser cio hna. Bawmh chom in ser piakmi cu chim awk a tlak lo. Kanmah Kawlram zong kanmah tein kan ngah ve cang lai. Terrorists (ralkap) nih Fighter le Chemical an hman tu ahcun UN ralkap nih an kan bawmh te lai.\nTlangcung hriamtlai i bawm hna sehlaw ti hi Lai tuak in hopoh nih rak tuak mi le rak chim cio mi a si tawn. Lam dang an kawl lengmang nain a um hlei lo. Lai tuak in kan rak tuak mi ttheo ah kan kir than. Bawipa nih teinak kan pe hram ko seh.Credit-Mang Bawi Lian\nLainu -Helping hands group nih Kalaymyo lei i bawmhnak kan kuat mi hna cu tlamtling tein an hmuh i, an chungkhar sin cio zongah tlamtling tein an pek cang hna.


NORWAY THIMNAK (Norway Parliamentary Election) – Chin Community in Norway\nJuly 21, 2010 ccn 0 Comments\nDate. Sep 13,2009\nKommunestyre- og fylkestingsvalg; kum 4 ah voikhat tuah a si (…..2003, 2007, 2011). Ramchung register aituahmi political party vialte telnak nawl an ngei. Kum 18 a tling cangmi Norway rammi(Norwegian Citizen) hna le, Norway ram ah kum 3 a um cang mi le zungzalumnaknawl (Bosettingstillatelse) a hmu cangmi hna nih vo thlak khawh a si. Vo thlaknak nawl kha vo ngeitu hna nih mah duhning in hmankhawh a si. Asullam cu vo thlak duhlo ah cun thlak lo khawh a si. (Bianaah Newzealand hna ah cun vothlaknak nawl angei cangmi na si ah vo thlak lo a ngah lo). Stortingsvalg; Kum 4 ah voikhat an tuah ve (……2005, 2009, 2013 ). Kum 18 a tling cangmi Norway rammi (Norwegian citizen)lawnglawng nih vo thlaknak nawl an ngei. Vo thlak le thlak lo kong ah pumpak pakhat cio nawl a si.\nSiangpahrang nih vo a ngei lo\nNorway siangpahrang khi thimnak ah vo an ngei ve lo. Aruangcu; siangpahrang hi Norway ram mi (Citizen) ah ruah an si lo. Nain siangpahrang innchung khar hna tu cu vo an ngei ve.\nPolitical Party tampi ( Multi-party system)\nUSA ah cun party pahnih hna kha biapi ai zuammi cu an si. Two party system ti a si (Democratic Party le Republican party). Norway belte ah cun political party an tampi caah multi-party system tiah auh a si. Norway parliament member MPs 169 a ummi lak ah ai tel kho mi party hi abiapi in pa 7 an si. Center Party(Senterpartiet) Christi-an Democratic Party (Kristelig Folkeparti)\tConservative Par-ty (Høyrepartiet) Labour Party (Arbeider-partiet) Liberal Party (Venstre) Progress Party (Frem-skrittspartiet) Socialist Left Party (So-sialistisk Venstreparti)\nParty kawmh in dirhmi cozah (Coalition Government)\n1961 hnu in tuni tiang party amah pakhat lawng in cozah a dirhkhomi an um rih lo. Norway party vialte lak ah a nganbikmi cu AP (Arbeiderpartiet) a si. 2005 election lio ah khan parliament todenh 169 chung ah 61 anmah nih an lak. 32,7% silole cheuthum cheukhatnak tamdeuh an lak tinak a si. Nain anmah lawng in cozah an rak dirh khawh lo ruang ah party dang a simi Sosialistisk Venstreparti le Senterpartiet hna he cozah kawmh an rak dirh. Hi party pa thum hna nih nihin tiang an kan hruai.\nAn i thimning tlawmpal\nRamchung fylke 19 chung ummi party pakhat nih a tlawmbik vo 4 % a hmuh ah cun MP 169 chung ah an i telkho ve. Caan saupi chung an I thimnak tuanbia ah party ngan deuh pa 7 lawng nih hi dirhmun hi an hmuh deuh peng caah a chimceih zong a tam ngai cang. MP hmunhma 169 lak ah 150 kha thimnak ah ai tel kho mi party pawl nih an i cuh hna, i a taangmi hmun 19 kha Fylke 19 nih I then ding a si. Cutikah rampum tein vo 4% a hmumi Fylke ram a bitkauh, miluu zoh in MP a zat then a si. Bianaah 2005 thimnak ah khan Oslo fylke nih MP hmun 17 a tin i, Rogaland fylke nih MP 13 a tin ve. Fylke fa deuh a simi le minung tlawmdeuh a si mi Aust-agder nih cu MP pa 4 lawng a hmu ve.\nTulio cozah Tukum 2009 ah registered ai tuahmi, a cawlcangmi le thimnak ah ai tel ve ding political party an za tein rel ah cun pa 24 an si. Party candidate hi 3688 an phan. September 14, thaizing khi vothlak a donghnak ni cu a si, kommune 200 hrawng ah cun nihin Sunday hi vothlaknak an on piak hna.\nParty min in a dir ve ko nain a cawlcang lomi party thi zong an tam leng luang rih. Khuaruahhar nihchuak a si ngai ka timi cu; Beer Unity party timi party timi beer din I lungrualnak serduhmi buu, le stop immigration party, ramdang milut bak a duhlomi buu, ti hna an um hi a si. Communist min pu in a tu tiang party min a thi rih lo mi zong an um.\nTukum thimnak ah zumh ngaimi cozah kawmh cu, tulio nawlngeihnak (power) a tlaimi AP+SV+SP (rød-grønn regjering) hi a si. August 2009 poll an tuahmi pawl zoh tik ah tulio cozah tlaimi pawl cung i mipi zumhnak a tla deuh hlei lo. Aluancia kum 4 bantuk nawn kha a si ko caah anmah an kai than ko lai ti hi mitampi nih an zumhnak a si.\nKa langhter cangbantuk khan, AP hi ramchung party lak ah nganbik a si pinah amah he cozah kawmh a tuanttimi party hna hi socialist ruahnak tungthlur ai tlaihmi an si caah tulio sipuazi zatlaknak vawleicung nih a ton cuahmah lio ah cun an awan a ngan/biapi ngaingai. Tulio USA politic tiluan zohtik ah mithiam tampi hna nih an chim bantuk in Socialist cawlcangh in a kal cuahmah ti khawh asi. Bianaah, Obama health care kong a aupi mi hna khi zoh tik ah a fiang ngaimi a si.\nRamchung ah mipi nih zalawng tein chawlehnak kan tuah cuahmah ko nain, chawleh-nak a theipar nihkhat hnu nikhat in a tlak cuahmah tik ah, cozah lei in control nak zeimawzat cu a um a herh caah, cuticun, cozah lei in an I thlak tik ah cu riantuannak cu socialist zumhning lei ah ai mer mi riantuannak tiah auh cu a si. Adam Simth timi pa nih market economy kong ah a chimmi “invisible hand” timi khi socialist ruahnak he cun ai kalh bakmi a si. Norway zong ah cozah nih tlaihmi company nganpipi an um, hi company pawl hna hi mipi kut ah ap dih lo in cozah tu nih zeimawzat a tlaih i, a miak a chuakmi kha zapi caah a hman. Cucaah Norway cu, Norway holh in blandning økonomi a hmangmi ram a si tiah auh a si. Tax tampi mipi riantuantu hna sin ah lak i, kha a chuakmi tax phaisa kha zaangdermi hna le ram thanchonak ah a herhmi hmun tete ah a hman.\nTulio cozah dotu(opposition parties)\nSosialist asilomi party ngan pa 4 a simi hna karlak ah hnatlaktinak an tuah khawh lo mi tete an um len. Hi bantuk hna nih hmunkhat tantinak a dawnh hna a si ah cun, tutan thimnak ah an sung kho men ti hi ceih hmaimi cu a si. Lungruallonak an ngeihmi tete hna lak ah theih tha hna cu; PM ahodah kan thim lai timi le zeibantuk party pawl hedah cozah kawmh kan ser ti hna lai timi kong hi biapi ngai a si. Mitampi vo a ngeimi, tulio ah a kaicho ngaimi Fremskrittspartiet (Frp) le an hruaitu Siv Jensen kha Venstre party hruaitu a simi Lars Sponheim le Krf hruaitu dagfinn Høybråten hna nih PM ding caah kan duh lo tiah dengto in an chim cang. Venstre he Krf he Høyre party hruaitu nu Arne Solberg kha PM caah an duh deuh. Sponheim hna nih cun, Arne hna a chuah lo lak lawh ah cun Siv a chuahmi nak in tulio Jens khi peh rih ko seh law a tha ati. Arna Solberg tu nih cu, hmunkhat party pa 4 kan tan khawh lo ah cun kan sung lai ti a ruah caah party pakhat le pakhat kar ah remnak sertu/lamsialtu dirhmun in an um. Cozah dirhkhawh ding kha biapibik ah an chiah ti khawh an si.\nHi party hna lak ah a buaibikmi cu, Frp hi an si. Ramchung party nganbik pa 2 nak zong a si. An policy le ahrianglei tuk deuh a phanmi a si caah riantuanti ding an duh hna lo. Ramdangmi luhchuahnak kong (Immigration policy), tax peknak kong (Taxation policy) ti pawl ah midang he an i dang ngai. England, Denmark, Australia immigration politic khi zulh deuh an timhmi cu a si. Bianaah an dirpimi cu, Norway ram ramdang mi hna luhchuah kan rengh lai ti a si. Tulio a um cangmi hna nih an auh ding hna minung pawl zong kha, holh maw siloah condition pakhatkhat chiah hnu ah luhnak nawl peknak kong ah ceihpiak silai tibantuk kha an dir pi. Refugee laknak ding kong, asylum center saknak ding kong tibantuk zong kha state level nih I ceih piak ti loin kommune pakhat cio nih anmah duhning in tawlrel khawhnak nawl an ngei lai ti a si. Tulio ah cun, state department pakhat nih direction a pek mi cung ah kommune nih tuah a si tawn.\nRamdang mi kanmah bantuk hna caah cun hi party hi kan tih ngai hna ti khawh a si. Nain khatlei kam ah an ram ka daw ai timi nationalist pawl ca le, radang mi hnahnawhnak a vuaituk cangmi hna nih caah cun an duhbikmi party pakhat a si ve. Frp nih cozah keimah lawng in aherh ah cun ka dirh lai a ti mi a dirh khawh tak ah cun, Norway mipi hna an thinlung a lang tinak a si lai cu. Tax kong ah cun Norway hi vawleicung hmanh ah tax a sangbikmi ram pakhat ah ai tel ve, a ngaingai ti ah cun Norway nih phaisa luhnak a dang kan ngeih ko caah tax hi hitluk tam kan lak a herh lo tiah an ti ve. Tax phaisa lut hi 2007 ah khan Billion in 745 a phan. Hi phaisa hi an hmanbikmi phaisa a si (sianginn, sizung, lampi tibantuk…) adang dang lutmi; tinam (oil) phaisa tibantuk kha tha tein an khawn, vawleicung ah oil phaisa ngeibik pahnihnak an si. Saudi Arabia changtu an si ti a si.\nEU membership kong an party pawl nih hmuhning\nNorway hi EU (European Union) ah member a lut lo. Voi 2 referendum (1972, 1994) an tuahbal nain mipi vo nih luh an duh lonak alanghter cang. Mipi nih an duh lo caah party pawl zong nih luhnak ding kong ah tampi an nam ngam ve lo. EU member si kha a herh ko tiah AP, Høyre hna nih cun an ti, aruangcu; Norway nih EU member a si lawng ah politic, economy benefit/influence tlamtling in kan ngei kho lai. Tulio Norway a luhmi Shegen hnatlaknak (member ram pawl ah passport haulo in luhchuahkhawhnak), EFTA timi member ram pawl hna karlak ah zalawng tein chawlehnak tuahkhawhnak timi pawl ah minthutnak a ngeih hna ruang ah thahnemnak a um. Cucaah EU member a luh zong ah thahnemnak a um lai tiah an zumh.\nAP in Norway PM a rak tuanbalmi Gro Harlem Brundtland hna kha JA til EU campaign hmanh biatak tein a rak tuah ve mi a si. Zeitik poh ah mipi kan I rem cang ka in member sinak sokthan ding ti hi akal pimi cu a si. Nain Senter partiet nih cun kan duh lo a ti men ko. Aruangbik cu, Norway tulio UN, EU pawl he level tluk nawn i ramdang lei politic asi zong ah daihnak riantuannak asizong ah nawlngeihnak angeihmi vialte kan sung dih lai. EU nih an kan dawlh dih lai ti a si. Cucaah an duh lo.\nSosialist lei party VS sosialist a si lomi party\nHi pahnih hna hi atlang piin tulio Norway politic ah cun ai su bikmi an si. Cozah a tuanliomi hna hi Sosialist cu an si i, a dotu pawl party hna hi sosialist kan si lo ai timi pawl an si. Ramchung chawlehnak kong ah sosialist pawl nih Norway holh in privatisering timi ram chung chawlehnak pawl kha private minung pawl nih tam chin lengmang lak zau i, ram pumpi sipuazi thancho ter kha an tanh. Cun ngandamnak/sianginn kainak ti pawl zong ah cozah nih a tuahmi sianginn hna hi duhsah in zawr deuhdeuh seh law, private in tuah thuahmah hna seh, private company (sizung, sianginn) pawl pakhat le pakhat an i laan ah cun sianginn system (cachimh, cauk tibantuk, siiai thlawpbulnak) pawl an tha deuh lai, adonghnak ah cun mipi caah thiltha a si lai tiah an zumh. Mahbantuk in cozah control nak tlawmdeuh ter zau i, private thiltikhawhnak karhter chin lengmang kha tulio sosialist duhlomi hna nih an aupi mi cu a si.\nSosialist party pawl an zumhning cu a cunglei ka hun tialmi he khan ai ralchan. SV party hna lebang nih cun, blandning economy hmanh kha a tha ah a hmu lo. Privatisering cu ram thancho nak ah ral a si an ti ko. Cozah nih mipi thatnak caah a herh a ti ning in thilman le service hna kha adjust a tuah ding a si ko a ti. Tulio cozah a tlai vemi Senterparti bel hi sentralisering timi zeipoh cunglei nih control kha tih anung an ti ve. AP nih khin cun blandning economy kha a tanh, private in cawlcangh khawh zong kha tha a pek ve thiam thiam.\nAcung lei socialist le list lo hna an zumhning ai dannak cu a tlangpi in theih khawh nak caah ka hun langhter mi a si. Tuchun i party pawl hna an politic zoh tik ah ideology, politic zumhning thlurpi tahfung ngaingai in tah awk ah an har ngai cang. Aruangcu amin in socialist zong an I ti ko nain socialist tahfung in tah awk an tha ti lo. Very flexible an si cio cang hna. Mipi duhnak kha biapi ah le, vo tampi hmuh khawh kha an I timh bikmi a si caah an policy kalpi ning theih zong a har ngai cang. Mipi lemdan an thiam tuk cang. Kunde suverinitet tiah Norway holh in an ti I, thilcawktu phundang leiin mipi hna an biapit dan kha a langhtermi a si.\nAdang kong a si mi, ramdangmi luhchuahnak kong ah cun Frp kong kha a cunglei ah ka tial cang i kanmah caah duh lo awk bikk ding in ka ruah. Adang party pawl nih an i timhnak kong zoh tik ah minung covo (human right) tahfung in le ikhahnak (equality) tahfung in an cuanh tik ah cohlan khawh ding ngaingai an si. Khatlei ah ramdang mi-nung phunlamningloin aummi kha cu ahobantuk party hmanh nih welcome an si lo. Asylum nikhat hnu nikhat tamchin ding zong kha aho hmanh nih tha an pe lo. Biachim an I ral ring ngaingai. Krf tu nih refugee hna kong ah an chimmi cu, kum khat ah refugee 2000 lengmang in 2013 tiang lak ding a ti. Cucu kanmah caah thawngtha pakhat a si caah, vo thlakho ding poh nih cun Krf khi kan thlak hna ding a si tiah ka ruah. Tulio refugee quota cu nan theih cio bantuk in 1200 hrawng hi a si. Krf politic ah theih awk tha hna cu; zuu (alcohol) le homophile fa cawmnak kong hi a si. Zuu control an duh caah aman a kai kho. Norway ah cun Nu le nu pa le pa I thitum khawh a si caah, kha ai ummi hna kha fa cawmkhawhnak kong ah biaelnak a um ngai tawn. Krf nih cun kha bantuk tefa cawmkhawhnak nawl kha pek a duh hna loh.\nHi vial ka tial ah cun, theih awk tete cu a tling pah ko rua ka ti. Vo thla kho cang hna kan um pah cang hna rua, a bik in Norway phanh lio ah kum 18 tling loin a phanmi hna pawl kha cu kum 5 tlin in citizen sok khawh a si cang caah. Vo ngeih ko nain hman lo in um sual lo ding tu kha thazang pek kan duh mi hna asi. Democracy ah vote turn out 50% a tlin lo ah cun a deu mi democracy a si tiah, debate nak tete zong kan ngei pah lengmang. Active mi democracy silole na aw/duhnak/ruahnak nih ram uknak thlihran ah zeimawzat lai va rel ve seh, a rim va chuak ve seh ti duh ah cun vo thlak cu tawhfung pakhat a si.\n1.\tNorway Political Parties’ websites\n2.\tGovernment’s website; www.regjering.no\n3.\tRolf Rønning (2006): Vårt Politiske Norge\nPrevious Previous post: 4nk CCN General Meeting\nNext Next post: Mi Tampi Nih Hngalh Lomi Norway


Israel Khuapi Caah Jerusalem Fehtermi Kong Donald Trump Biachahmi Cung Ah Ramkip Bialehnak\nAung Aung| 2017 December 7| Jerusalem cu Israel khuahlipi ca ah fehter in Israel i US palai zung zong Tel Aviv khuapi in Jerusalem ah thial ding an timhtuah cang nak kong Cawnnili, December 7 ah Donald Trump nih vawleipi theih in a thanh mi cu ram kip in bialehnak an ngeih cio.\nAlhnial awk a um ngai mi US Cozah dirhmun nih Arabs le Israel ram chung ah buainak hmual a fahter chin khawh leng ah Arabs le Israel kar remdaihnak um kho dingin US nih aa zuam tawnmi a rawk kho tiah ralrin pek a si lengmang ko bu ah tu bantuk in Donald Trump nih a thanh mi a si.\nPresident Donald Trump thil tuah mi duhlo langhternak caah “Days of Rage” timi “Thinhunnak nih a khuhmi Ni” tiin nithum chung caan hman dingah Palestine pawl nih an hal colh.\n“Asinain Donald Trump nih cun, hitihin thil tuah caan a si cang,” tiah a zumhnak kong US Inn Rangpi ah a chim.\n“Cucaah tu caan hi Jerusalem cu Israel khuapi ah fehter ding caan cu a si tiah fehte in ka chimnak a si. Ahlan US President pawl zong nih thimnak caan ahcun Jerusalem hi Israel khuahlipi ah kan thial lai tiah an rak chim cio ko nain atak ah hohmanh nih an tuah lo. Nihin cu keimah nih ka tuah cang. Hiti ka tuahmi hi US hlawknak caah ka tuah mi a si. Cu leng ah Israel le Palestine kar remdaihnak zong pehzulh in ka tuan ko lai.”\n“US nih tu bantuk in biachahnak a tuahmi hi tuanbia pakhat a si tiah Israel Prime Minister Benjamin Netanyahu nih a chim. Israel nih kan tuanbia le kan biaknak kong ah hngalhpinak thil ton tete kan ngei ko nain tu bantuk ni sunglawi cu kan tong bal lo,” tiah a ti.\nAsinain Palestine President Mahmoud Abbas nih cun, “US nih kum caan saupi Palestine le Israel kar remdaihnak ser aa rak timh tawn mi a kaltak bantuk a si” tiah a ti ve.\nTurkey President Recep Tayyip Erdogan le Jordan Siangpahrang Abdulla nih OIC timi Islamic funtomnak bu chung ram 57 cu lakhruak tonpumhnak Ankara ah an auh colh.\nFrance President Emmanuel Macron zong nih “Donald Trump biachahnak cu ngaihchia ngai a si” a ti.\nUN Secretary General Antonio Guterres nih cun, “Jerusalem buainak hi amah he dengteo in aa pehtlai mi ram hnih nih an ceih ding mi buainak a si. UN Humhimnak Council le General Assembly pi biachahnak cung ah i hngat in kan tawlrel lai. Tubantuk thinpang ngai a si mi dirhmun ah fiangte in ka chim ko lai. A dangte in a dir mi ramhnih nih an ceih mi dah ti lo remhchunnak lam a um lo. Hi hna ram hnih rem tein khua an sak i himnak caah khat le khat an i theihthiam piak ding in kan tawlrel lai. Israel cu Palestine le Israel ramhnih nih ngeih mi Khuahlipi dirhmun in kan chiah lai i anmah pahnih nih an i ceih i a phi an chuah khawh nakding kan tlangtlak hna lai,” tiah a chim.\nPope Francis nih cun Jerusalem hi tu hlan a sining bantuk tein umter ko i thisen luannak um lo, lungdai tein khua ruah le a phihma kawl a herhnak kong forhfialnak le a duhnak a langhter.+++


ZOHKHENHTU VANCUNG MI | Radio Veritas Asia\nZOHKHENHTU VANCUNG MI\nAthiangmi kan nu Bupi nih kanmah a kan zohkhenh tu vancungmi an um tiah a kan cawnpiak. Kumfatin October Nihnih ni ah “Zohkhenhtu vancungmi puai” kan tuah. Zoh khenhtu vancungmi an umnak kong hi Pathian duhnak a si maw? Asiloah Bible he aa kaih maw? ti kha hngalh ter kan duh hna. Catholic Bupi nih a cawnpiakmi poah hi Bible he aa ralkah lo ti zong hngalhter kan duh hna. Cucaah zohkhenhtu vancungmi an um taktak nak kong, anmah nih tlanhmi minung kha an zohkhenh i minung zong nih upat ve ding an sinak kong kha Bible cherhchan in langhter ka duh.\nHebrew 1 : 14 “Vancungmi cu Pathian rian a `uantu Thlarau, Khamhnak a hmu hngami bawmh awkah Pathian nih a thlahmi kha an si,” tiah fiang te in a chim. Bible hlun chan ah Pathian nih vancungmi kha a mi hna lamhruai dingah a thlah hnanak kong kan hmuh.\n(b) Exodus 23:20-23 “Lampi i nanmah an hupphengtu hna le ka tinhmi ram i an luhpi tu hna caah vancungmi pakhat ka thlah lai. Amah chimmi kha ngai u law, a chim mi kha zul u. Amah cu keimah min in rian a ttuanmi a si caah rak doh hlah u; cu bantuk palhnak cu an ngaithiam kho hna lai lo. Asinain amah bia kha nan ngaih i ka chimmi vialte kha nan tuah ahcun nan ral kha keimah nih kan doh piak hna lai i an do tu hna a dohtu kha ka si lai. Ka vancungmi kha na hmai ah a kal lai i na duhnak ah an hruai lai,” tiah Pathian nih a ti.\n(c) Salm, 91 : 11-12 “Na kalnak kip i nangmah zohkhenhtu ding ah Pathian nih a vancungmi kha a chiah hna lai. Ankut in an in dawmh lai i lung ah na ke kha aa khawng lai lo,” a ti.\n(d) Tobiah 12 : 12 - 14 “Vancungmi Raphael nih a chim mi cu, nangmah Tobiah le Sarah nih thla nan cam tikah, nan thlacamnak kha Pa Pathian sinah an chimhpiaktu cu keimah hi ka si ... nangcu cu ni ah zanriah ter lo in khulrang tein na tho i mithi kha na vui tik hna zongah nangmah kha hlathlai dingah Pathian nih keimah kha a ka thlah. Cun nangmah le na monu Sarah kha damlak tiang in thlopbul ding zongah Pathian nih a ka thlah fawn,” tiah a ti tthan.\nBible Thiang Cathar ah zohkhentu vancungmi an umnak kong kha Jesuh Khrih nih a chimmi cu:\n“Hi ngakchia tete hi pakhat hmanh zawmtai hna hlah u, annih a vengtu hna vancungmi kha, vancung khua ah, ka Pa hmaika ah an um zungzal ko,” tiah a ti hna (Matthai 18 : 10 zoh).\nKhamh ding mi hna kha zohkhenhtu vancungmi an um lo ahcun, Jesuh Khrih nih “An vancungmi” tiah a ti hnga lo. Cucaah vancungmi cu an um taktak ko i kanmah zohkhenhtu ah thlahmi vancungmi zong an um taktak ko ti kha Jesuh Khrih nih a kan cawnpiak. Cucaah zohkhenhtu vancungmi an um ko tiah zumh cu a hmaanmi zumhnak a si. Kan nu Bupi nih a kan cawnpiak mi zumhnak biathuk hna cu Bible he aa ralkah lo ti a fiang.\nCu hnu ah Bupi nih, “Maw a ttha vancungmi, keimah zohkhenhtu ah Pathian nih a chiahmi, ka ceuter in ka venglaw ka hruai in ka peng ko, chun nitlak in zan khuadei tiang, Amen,” ti in thlacamnak kha a kan cawn piak. Hi thlacamnak cu zohkhenhtu vancungmi sinah cam awk aa tlakmi a si i a cunglei i Bible cafang pawl kha a fehter mi le tette a khanmi a si.\nAhnubik ahcun Khrihfa poah nih zohkhenhtu vancungmi kha i bochan awk le a bia ngaih awkah Pathian pekmi ttuanvo kan ngei cio, tiah ruahnak cheuh kan duh ve hna.


Aung San Zong Nih A Kan Hlen Ve Ko Lai Part I – Hakha Cherry\nAung San Zong Nih A Kan Hlen Ve Ko Lai Part I\n1947 Constitution ah Tlangmi pawl section le succession (KHUAITHUEH KHUINH) kong a ṭialtu cu U Myint Thein a si. U Myint Thein cu famous four brothers tiin auhmi Kawlram minthang chungkhar unau pa 4 ah aa telmi a si. An unau 4 in England ram Cambridge University le Oxford University in Upadi (Law) degree a hmumi an si. Upa bik U Tin Tut cu Cambridge University in upadi degree a hmu. Kawlmi lakah a hmasa bik ICS Indian Civil Services officer a rak si.\nAung San-Attlee Agreement minthut lioah a biapi in aa telmi a si (Aung San nih upadi lei in le Mirang ca/holh ah aa bochan tukmi a rak si). 1947 Panglong Conference lioah Aung San he Governor’s Executive Council member in a rak i tel ve. Reece William hruai mi FACE (Frontier Areas Committee of Enquiry) ah member a si. 1947 ah Finance Minister le a hmasa bik Foreign minister a rak si. 1947 ah Aung San le a hawile kha Kalon U Saw nih an kahthat hna (assassinated) lio ah zung a rak kai lo i, a rak luat nain 1948 kum ah a mawṭaw chung ah mi ṭha lo pawl nih bomb an thlak i a thi.\nU Tin Tut a zultu cu U Kyaw Myint a si i 1921 kum ah Cambridge University in Upadi (Law) degree a rak hmu. Aung San thattu, Kalon U Saw thihdaan pek ding in biachattu biaceih bawi (Chief Magistrate) kha a rak si. A pa 3nk cu U Myint Thein a si i, 1925 ah Cambridge University in M.A (Master of Arts) le LL.B (Bachelor of Laws) degree hna la vemi a rak si. Mirang chan ah Biaceih Bawi (Chief Judge) sau nawn a rak ṭuan.\n1947 Phunhrampi ṭialnak ah aa tel vetu zong a rak si. Kawlram biaceihnak cauk (rulings) tampi a ṭialtu a rak si. Kawlmi lawng si loin, Biaceihnak lei in ramdang hna zong nih theihmi le upatmi a rak si. An nau pa 4nk cu Dr. Htin Aung (Ex-Chancellor University of Rangon) cu Oxford University in Law lei in Ph. D a hmumi a rak si ve. Mah unau pa 4 hna hi Kawlram politics le upadi lei in minthang le upatmi chungkhar an rak si.\n1947 ah U Myint Thein nih Phunhram ṭialnak ah “KHUETHUET KHUINH” timi ramkawmh in chuahnak nawl aa telnak kong a tanglei bantukin a ṭial:\n1947 July thla a thokka hrawng ah Maj. Gen Aung San nih a office ah a ka auh i, biaceih bawi rian chuahtaak in Constitution Ṭialmi Committee ah Tlangmi kong ah hruaitu dirhmun in telpi dingin a ka chimh. Ka leh micu “Ziah, rap pei na ka chiah ko cang hi” tiah ka leh. Bochoke nih “ka pu na chim duhmi ka theihthiam ko. Kawlmi na si caah Shan, Kachin, le Karen hna ruahnak na pek hna tikah palh sual ahcun an ka mawhchiat lai timi na phanmi a si ko” a ka ti. Kei nih “Nangmah (Aung San) le keimah zong kan zapi kan um/dam lio cu a zeipaoh a va tluang ko lai nain, hmailei ah zei a cang lai kan thei lo, mi nih asiloah Tlangmi nih mawhchiat ding ka duh lo” tiah ka leh.\nCu tikah Bochoke nih “Keimah zong mah cu ka phan caah Mong Pawng Saobwa le Sama Duwa Sinwa Nawng nih U Myint Thein hi kanmah Tlangcung mi pawl caah Upadi lei ruahnak petu ah kan duh tiah an ka chimh lio ah Upadi lei thiamsang, English, American, France, Australian nan duhmi kan hlaanpiak hna lai tiah ka ti hna nain, U Myint Thein hi kan duh. U Myint Thein cu kan ruahnak, kan duhmi le thil a cangmi vialte a hngaltu a si caah U Myint Thein lo cun a hohmanh kan duh lo an ka ti” tiin a ka chimh. Bochoke Aung San nih cohlang ko a ka ti i Phunhrampi ṭial liomi committee ah Tlangcung mi pawl upadi ruahnak petu advisor rian cu ka cohlan.\nAung San cu a buaimi a um maw tiah ka hal i Aung San nih buainak taktak cu a si lo. Panglong meeting lio ah Mong Pawng Saobwa le Sama Duwa Sinwa Nawng nih an rak ka ton hna i, Mong Pawng Saobwa nih “Kawlmi he hmunkhat te ah Kawlram ramkomh ser ṭi ding kan duh ko. Asinain, Constitution ah Kawlram in chuahṭhan khawhnak right of succession or KHUETHUET KHUINH aa tel lo ahcun ram komh ah tel ding a si kho lai lo” tiah a chim. Sama Duwa Sinwa Nawng zong nih “Kachin zong nih chuahṭhan khawhnak aa tel lo ahcun a si kho lo, Duwa Zawlun le a hawile nih an cohlang lai lo” tiah a chim ve.\nKa khuaruah a har ngai i ziah nupi va hal lio ah mah bantuk bia cu chim phun a si ṭung lo ka ti hna tikah, chim phun cu a si lo nain, chuahṭhan khawhnak biafang POHMAH constitution ah a tel lo ahcun kan buai lai caah rak kan telhpiak ko” an ti. Keimah zong nih a poi lo, mah bantuk telhmi Soviet Union le Yugoslav ram hna zong an um ko tiin hna ka tlakpi hna. Rangoon ka phan i PHASAHPAHLAH EC ah ka chim tikah U Nu nih a duh lo nain ka chimhfianh i a lung a tling ṭhan. U Kyaw Ngein nih cun a duh hrimhrim lo” tiah a ka chimh.\nAung San cu zeitin tuah seh ti na ka duh tiah ka hal i Aung San nih “a si kho ahcun Shan le Kachin hna kha chuahṭhan khawhnak nawl KHUETHUET KHUINH telh lo ding in nawl/chimh hna” tiah a ka ti. Kei nih “keimah nih cun ka chimh ko hna lai, a si khawh chungin ka nawl hna lai. Asinain an duh lo ah tah, zeitin ka tuah lai tiah ka hal. Aung San nih “a ngah lo ahcun zei hmanh a poi lo. Mah bantuk chuahkhawhnak nawl Phunghrampi ah aa telmi Ram dang hna zong a hohmanh nih an chuakṭhan taktak hna lo asiloah cu Phunghram cu an hmang bal hna lo. Lungtling tein telhmi biafang PAIH a si ko.\nCu lawng si loin, keimah nih ka hna a tlak ciami a si timi PHAHSAHPAHLAH nih an pom dingin ṭuanvo ka laak lai” tiah a chim. A thaizing ah Constitution ṭialtu hna sinah ka va lut i PYINE pawl kong an phanh rih lo caah a caan ka la i PYINE state hruaitu upa hna he KHUETHUET KHUINH asiloah ‘Right of Succession’ kong bia ka va ruah hna. Chinmi hruaitu a simi U Vun Ko Hau Dr. Vun Ko Hau nih “kannih Chin mi cu PYINE state kan duh lo. Kawlmi nih na kan pekmi paoh kan laak lai, kan lung a tling ko lai, hi kong hi PHAHSAHPAHLAH sin zong ah hiti ningin report ka pek cang” tiah a ka chim caah zeihmanh ka chim len ti lo.\nKaren hruaitu Mann Bakhine nih “Kawthulei PYINE tiah auhmi Karen PYINE kan ngah lai caah kan lung a tling ko. Constitution ah a dikthlir in a herhmi paoh ṭial ko, kan cohlan ko lai” tiah a chim caah zeihmanh bia ka ruah ti hna lo. Kachin hruaitu hna nih “Shan miphun hruaitu hna he va i ruah u law anmah nih an lung a tlin ko ahcun kannih Kachin zong nih kan lung a tling ve lai” tiah an ka ti caah Kachin hruaitu hna he voi 3 lawng kan i tong hna. Hi lio hrawng ah hin Aung San a thi.\nShan hruaitu hna he voi tampi bia kan i ruah. U Chan Htun he kan suaimi phunglam kha tlawmpal te lawng an beet i a zapi ngawt in an cohlan. Asinain, KHUETHUET KHUINH timi biafang A PAIH cu telh lo a ngah lo, telh hrimhrim ding tiah bia hrang nawn in an chim. Hmaisuang bik in a chimtu cu Yawnghwe Mahadewi a si.\nMahadewi nih faakpi in a dirhkamh mi hna cu Sawbwa hnu zul pawl si loin, Shan mipi aiawhtu hna an si caah zeitihmanh ka chim kho ti hna lo. Cu kong cu Prime minister U Nu sinah ka va chimh tikah U Nu nih “zei ti awk ṭha, annih nih Bochoke nih bia a kamhmi hna kha an i tlaih cang caah zeitihmanh nawl a ngah ti lai lo. A poi lo. Kachin zong cu ṭhiamṭhiam in pek ve ding a si cang caah Kachin PYINE kong Phunhrampi cu ṭial rih hlah, keimah nih SAMADUWA bia ka ruah ta rih lai” a ka ti.\nCu hnu ah U Nu nih SAMA DUWA cu “Kachin PYINE sernak kong in Myitkyina lawng si loin Banmaw District zong Kachin State chung ah khumh a si lai. Cu lawng si loin Kachin state Chairman cu Kachin miphun a si lai tiah Phunghrampi ah kan ṭialchih lai. Cun Kachin State zong nih KHUETHUET KHUINH kha ‘give up’ nan tuah ve lai” tiah U Nu nih a chimmi cu SAMA DUWA nih a cohlan caah, 1947 Phunghrampi i Kachin State upadi ah, KHUETHUET KHUINH hi Kachin State he aa pehtlai lai lo tiin ka ṭial chihmi a si.\nChinmi hruaitu hna nih PYINE state kan duh lo an ti caah 1947 Phunghram, Chin upadi ah CHIN WIDETA TAING (Chin Special Division) tiin ka rak ṭial. KHUETHUET KHUINH kong he buainak a um lo KHUETHUET KHUINH a tel lo. A dangdang cu Shan State Phunghram he aa khat in ṭial a si.\nKaren PYINE upadi kong ah Karen miphun hruaitu hna nih KHUETHUET KHUINH an duhnak kong an chim bal lo i zeihmanh buainak a um lo.\nCu ruangah KHUETHUET KHUINH cu Shan State ca lawnglawng ah a hung cang. Fawi tein chuak kho hna hlah seh tiah Phunghram pi ah Hi phunghram pi a nun hnu kum 10 a tlin hlan cu hi KHUETHUET KHUINH hi hman lo ding” tiah kan ṭial chih.\nKareni Kayah State (cu lio ah Western Kareni tiah auh a rak si) hi Mirang chan in mah tein aa ukmi ram a si. June 21, 1875 ni ah Sir Douglas Forsyth le Kawl Siangphahrang aiawh in Kin-Woon Mengyee Minister for Foreign Affairs minthut hnatlaknak in a zalongmi ram state ah chiahmi a rak si. Mirang nih Karenni State zong tuk le laak occupied lo loin a zalongmi ram ah zei ruangah a chiah timi kong ah: Cu lio ah Vawlei pi level in a ṭhawng bikmi super power a simi le colony ram tam bik a ngei kho mi ram hna cu UK United Kingdom or England ram le France ram hna an si.\nEngland ram nih nitlak lei in India, Kawlram a rak laak, France ram nih nichuah lei in Vietnam, Cambodia le Lao tiang a rak laak ve. Cu tikah Kawlram he aa pehmi Thailand ram cu England ram zong nih tuk in a laak khawh ko hnga. France ram zong nih a laak khawh ko hnga. Asinain, super power a simi England le France ram hna kar ah buainak a chuah lo ding in an hrial veve ruangah Thailand ram cu midang kuttang ah colony a rak si ve lo. An siangpahrang nih nihin ni tiang an uk ko hna Monarchy system.\nThai rammi hna an rak fim an rak ṭhawn ruangah mi kuttang an rak um lomi an si lo. Cu ve bantuk in Laos ah France a um cang caah England nih a ukmi Kawlram he naih lo dingin or ram pahnih kar ah cushion or buffer state Independent State of Western Kareni tiah an rak chiahmi a si. Part II pehding Credit-Pa Hmun\nDelhi Chin ralzam caah!, UNHCR nih Phone in an i chonh hna lai i interview tawite an i tuah te hna lai.


Breaking News: Aung San Suh Kyi Cu Covid-19 Kong Ah Zulhphun A Buar Mi Ruangah Dantat Dingin Report An Tuah Cang – Chin 11 News\nBreaking News: Aung San Suh Kyi Cu Covid-19 Kong Ah Zulhphun A Buar Mi Ruangah Dantat Dingin Report An Tuah Cang\nNLD party caah cun thawngpang chia taktak a si. Cun dantat nak an tuah lo a si ah cun ningzak tuk zong an si rih fawn lai. NLD party ah president a si a si mi Daw Aung San Suh Kyi cu 19/08/2020 ah khan NLD party chungtel pawl hna he ton biaruah nak an rak ngei hna.\nCu ton biaruah nak an ngeih mi ah cun Kawlram chung ngandam nak lei zung hna le tuanvo ngeitu hna nih Covid-19 runven nak caah le ngandam nak caah tiin zulhphung an ser mi, minung 30 nak tam deuh hmunkhat ah nan um lai lo tiah zulhphung an ser mi cu zeirel lo le zulh duh loin a um i minung 30 nak tam he ton biaruah nak a ngeih mi ruah ah report an tuah hi a si.\nHi bantuk in ram pumpi caah zulhphung a buar mi le zeirel loin a um mi hi tuanvo ngeitu hna nih a rannak in dantat nak nan kan ngeih piak nak lai report kan rak tuah hi a si tiah zong an langhter chih fawn.\nA taktak ti ah cun hi bantuk ruang ah Rev. David Lah kha an tleih i fak ngai in an soisel nak zong kha a si caah zulhphung a buar ve bak ko mi Daw Suh cungah dantat nak an tuah lo a si ah cun zeitluk in dah an riantuan nak hi a dingfel mi a si lo ti cu a lang cawlh ko lai.


Nargis Bawmhnak In Thil Ti Kho Pahmi Pawl Ceilak An I Rumnak! – Chin 11 News\nNargis Bawmhnak In Thil Ti Kho Pahmi Pawl Ceilak An I Rumnak!\nNargis bawmhnak in thil ti kho pahmi pawl ceilak an i rumnak. Puicimh lio zong phaisa vaivuan ti a si, a har takmi nih an tingco lo. Democracy kum hra hrawng chung ah thil ti kho pawl, mps chungkhat pawl an i hlorh i zaran cu siifahnak in an luat hlei manh lo. Chinchap ah cozah rian zong a si lomi lothlo, thingphur le zingzan ei ding dum a tuahmi hna zong Democracy cozah nih an dum le an lo an chuh dih hna mitthli he an i ciah.\nDemocracy cu a caan tawi ti khawh si, nain caan sau tuk uknak chia tang ummi miharsa hna caah theihthiam a fawi lo. CDM caah ramkip nih thawhmi phaisa zong duhning in kuat khawh a si rih lo. Pumpak in chungkhat kuat hmanh phaisa hlam tikah tamtuk an rak lak hna ti a si. A system ah silo in a minung ahhin a si ko tiah ni ca ṭuanmi pawl le siifak lung ah a um cang.\nCozah rianṭuan vialte ramdang in chungkhat bawmtu ngei lo bu in chungkhar cawmtu si zong ah CDM ah i paih dih ding a si tiah fakpi in kan au. Heh an mual kan phoh hna. CDM lo ah cun Khrifabu le khua hmanh in dawi dih ti a si. Cucu an ṭih i CDM cu an lut ko hna cheukhat cu. Ṭihnak ciocio.\nDemocracy cozah zong nih kum 10 chung ah rammi lung a lak kho taktak lo. Riansok ah thiamnak nakin phaisa tam chuah a hau rih. Politics ah i ruannak a um hlei lo, public he ai pehtlaimi pawl ah i ruannak a um lo. Ai dannak hi hmuhning le tonning ai dang cio lai. Mirum, mi sikho le bawi chungkhat nih an tonmi thlennak le siifak le zaran nih an tonmi ai dang. Nihin i kan tonmi kong ah mifim, mirum, catang ngei le political platform a ngeimi pawl nih biachim holh rel i ralrin deuh ngai a herh.\nMinung cu zapi ca, ram caah khua an ruat kho dih cio lai lo nain an pumpak le chungkhar ca cu an ruat cio. Kum khat ca an ruat kho kai lo, nanmah bantuk an si lo caah thaizing ni khat ca lawng an ruat kho men lai siifak nih cun. CDM hi Non-violent movement a si. Ralkap hmanh nan NonViolent in na doh ahcun na pawngkam khuami le rammi sawh kha Violence hman hnawh hlah. A lung thlen khawh i zuam, na tuahmi kha in hmu seh ralkap he nan i dannak kha, hrocer le ṭhihphei na dohmi kha thei seh. A caan um lo ti hlah, ziah a caan a um lo na ti? Sungh ding na ngeih ruang ah a si kho men.\nKei zong ka chungkhat, ka chung chuak zong Kawlram ah an um hna. Hi ram buainak hi caan saupi a rau lai. Uknak chia dohpah in mi harsa bawmh ding an tampi te lai, lung lak le thlen ding an tampi rih lai. Nangmah ruahning bantuk a ruah lo ruang ah a tuah lo ruang ah Officer a si lomi, reeng a ngei lomi, amah kong pin zei kong hmanh biakhiahnak nawl a ngei lomi, public figur a si lomi kha nan nawnnok hna a si cun na dohmi he = nan si ti kha thei ko.\nMah hi ka chim lai paoh ah khua ka ruat ta: CDM a tuah rih lomi cozah rianṭuanmi vialte hi ka ca nan hmuh cun CDM ve ding in khua rak ruat ve cang. Nangmah thawng in kan ram uknak chia dohnak thazang a ṭhawngdeuh hrimhrim lai. Duh thimnak na ngei, a si nain zeiruang ahdah hawi CDM an tuah timi ṭha tein rak ruat ve sawh cang. Catialtu: Si Bawimang Lian


Genesis 1 (Genesis 1)\nGenesis (Zenesis) ti hi a sullam cu ‘hramthawknak’ ti a si. Genesis cauk nih hin Pathian nih van le vawlei vialte a ser hnanak kong le minung thawhkehnak le vawlei cungah sualnak le nganfahnak an i hramthawknak le Pathian nih zeitindah minung cungah rian a ṭuan tinak kong kha a chim. Genesis hi ṭhen hnih ah ṭhen khawh a si:\n1. Angan 1 in 11 tiang. Hi chungah hin vawlei sernak kong le minung phun kong kan hmuh. Hi chungah hin Adam le Evi kong tehna, Kain le Abel kong tehna, Noah le buanchukcho kong tehna le Babel (Babilon) Innsang kong tehna kha an um.\n2. Angan 12 in 50 tiang. Hi chungah hin Israel mi a hringsortu hna tuanbia kha kan hmuh. A hmasa bik cu Abraham a si i amah cu Pathian a zumhnak le aa bochannak ah minthang a si. Cun amah a hun zultu ah cun a fapa Isak le Isak fapa Jakob, Israel ti zongah timipa kong kha a si. Cun Jakob fapa hleihnih, Israel miphun hleihnih a hringsortu hna kha an si. Cu dih cun cu hna lak i Josef kong kha tam khun in a hung um i amah chan ah cun Israel le a tefa vialte kha Izipt ram ah khan an pem.\nHi cauk nih hin a chimmi cu minung kong si hmanh seh law aa tinh bikmi cu Pathian nih rian a ṭuannak kong a si. Pathian nih zeizong vialte a ser dih hnanak kong khan aa thawk i Pathian nih a mi hna cu an zawn a ruah zungzal hna lai ti biakamnak in a dong. Hi cauk chungah hin a hramthawk in a donghnak tiang a biapi bikmi cu Pathian a si, Pathian nih ṭhat lonak a tuahmi hna an bia a ceih hna i dan a tatnak hna kong le a mi a hruainak hna kong le a bawmhnak hna le an tuanbia a sersiamning kha kan hmuh. Hi cauk hi hlan lio pi i a rak ummi miphun pakhat an zumhnak kong le cu zumhnak cu zeitindah a nun tinak kong cinken zungzalnak ding caah a si.\nVan le vawlei le minung sernak 1.1—2.25\nSualnak le temhinnak hramthawknak 3.1-24\nAdam in Noah tiang 4.1—5.32\nNoah le buanchukcho 6.1—10.32\nBabel Innsang 11.1-9\nShem in Abram tiang 11.10-32\nAbraham, Isak, Jakob 12.1—35.29\nEsau tefa hna 36.1-43\nJosef le a unau hna 37.1—45.28\nIsrael mi Izipt ram ah 46.1—50.26\n1A hramthawk ah, Pathian nih van le vawlei a ser hna tikah, * Pathian nih van le vawlei ser hram aa thawk tikah ti zongin leh khawh a si. 2vawlei cu mui zong a ngei lo, pungsan zong a ngei lo. Rilipi cu muihnak nih a khuh i ti cungah cun Pathian ṭhawnnak * Pathian ṭhawnnak thlipi a hrang ti zongin leh khawh a si; asiloah Pathian thlarau ti zongin leh khawh a si. cu aa chawk. 3Cun Pathian nih, “Ceunak um seh,” tiah a ti i ceunak cu a hung um. *1.3: 2Kor 4:6 4Ceunak cu a zoh i aa lawm. Cun ceunak le muihnak cu a ṭhen hna i 5ceunak cu “Chun” tiah min a sak i muihnak cu “Zan” tiah a ti. Zanlei cu a hung dih i zinglei kha a hung um — cucu ni khatnak ni cu a si.\n6Cun Pathian nih cun, “Ti le ti a ṭhentu hna ding caah aa kuaimi van pakhat in um seh law, ti cu hmun hnih ah um hna seh,” tiah a ti i cu tining cun a hung si. *1.6-8: 2Pet 3:5 7Cuticun Pathian nih cun van kuai cu a ser i a tang i a ummi ti le a cung i a ummi ti cu a ṭhen hna; 8van kuai cu a min ah “Van” a sak. Zanlei cu a hung dih i zinglei kha a hung um, cucu ni hnihnak ni cu a si.\n14Cun Pathian nih cun, “Chun le zan a ṭhentu ding le ni le kum le caan kha zeitik in dah an i thawk cio ti hngalhtertu dingah van ah khin ceunak um hna seh; 15cun cu ceunak hna nih cun vawlei hi ceuh hna seh,” tiah a ti i cu bang cun a hung si. 16Cucaah Pathian nih cun ceunak ngan pipi pahnih hi a ser hna, ni hi chun uktu dingah a ser i thlapa hi zan uktu dingah a ser; arfi zong khi a ser hna; 17ceunak hna cu van ah khin vawlei a run ceuhtu dingah a chiah hna, 18chun le zan a uktu hna ding le ceunak le muihnak a ṭhentu hna dingah a chiah hna. A tuahmi kha a zoh i a lung a si. 19Zanlei cu a hung dih i zinglei kha a hung um, cucu ni linak ni kha a si.\n20Cun Pathian nih cun aa thawh i, “Ti nih hin thilnung phun tampi a hrin hna lai i va hi thli lakah hin an zuang lai,” a ti i cu bang cun a hung si.” 21Cuticun Pathian nih cun rili chung i a ummi sahrang ṭihnung pipi le ti lak i a tlongmi thilnung a phunphun le va a phunphun kha a ser hna. A tuahmi kha a zoh i a lung a si. 22Cun thluachuah a pek hna i, “Ti chung i a ummi thilnung hi karh u law rili hi khat u, va hi tampi in karh u,” tiah a ti hna. 23Zanlei cu a dih i zinglei kha a hung um, cucu ni nganak ni a si.\n24Cun Pathian nih cun, “Vawlei nih hin inn zuat saṭil a phunphun le ramlak saram a phunphun, a hme he a ngan he, hring hna seh,” a ti i cu bang cun a hung si. 25Cuticun inn zuat saṭil a phunphun le ramlak saram a phunphun a hme he a ngan he a ser hna. A tuahmi kha a zoh i a lung a si.\n26Cun Pathian nih cun, “Atu cu minung kan ser cang hna lai; kanmah mui an keng lai i kanmah he kan i lo lai. Nga si hna seh, va si hna seh, inn zuat saṭil si hna seh, ramlak i a ummi saram a hme he a ngan he si hna seh, an uk dih hna lai,” tiah a ti. *1.26: 1Kor 11:7 27Cuticun Pathian nih minung cu amah mui lo in a ser, minung cu Pathian mui in a ser hna. Mipa le minu kha a ser hna. *1.27: Mat 19:4; Mar 10:6 28Thluachuahnak a pek hna i, “Tefa tampi in ngei u law nan tefa cu vawlei cung khuazakip ah khat hna seh, cun annih nih vawlei cu uk hna seh. Nannih cu nga cung le va cung le ramlak saram a hme he a ngan he an dihlak cung i nawlngeihnak kan pek hna,” a ti. *1.27-28: Gen 5:1-2 29Nan ei awk caah thlai phun kip le thei phun kip kan pek hna; 30Sihmanhsehlaw ramsa vialte hna le va vialte hna le vawlei ah a lawn in a lawnmi vialte nunnak thaw a ngeimi vialte hna caah ram hring le thlaihnah borbor ka pek hna,” a ti i cu bang cun a hung si. 31Pathian nih a sermi thil vialte cu a zoh i a lung a si ngaingai. Zanlei cu a hung dih i zinglei kha a hung um, cucu ni ruknak ni cu a si.


Pu Trump Nih USA Mipi Caah Sa Thah Nak Kong Le Sa Ei Nak Kong Phungthar A Chuah – Chin 11 News\nPu Trump Nih USA Mipi Caah Sa Thah Nak Kong Le Sa Ei Nak Kong Phungthar A Chuah\nPu Trump nih Americans pawl saa-dah ( protein) pehzulh tein an ngah khawh nakhnga cawsa thah/tuahnak, voksa thah/tuahnak/ arsa thah/tuahnak company pawl cu khar lo dingin nawl zulh dingin upadi ( defense production act) ka chuah a ti. Mah nih a sawh duhmi cu mah sa thah/tuahnak riantuantu hna minung zeizat hmanh khi Covid-19 zawtnak nih tlungh hmanh hna sehlaw company nan khar kho lo tinak a si.\nHi nawl zulh dingin a chuahmi nih Chin miphun a kan denkhon ngai kho. A ruang cu sa thahnak Tyson, JPS tibantuk company ah a tuanmi ah hin Chin miphun an tam taktak.\nNihnih ni tiangah khan sa thah/tuahnak ah a tuanmi minung 4400 hi Covid-19 zawtnak an ngei tiin theih an si, mah chungah minung 18 an thi cang ti a si.\nHi cazin zoh tikah sa thah/tuahnak a tuanmi hna hi an i chawnh ngaingai hna ti khawh a si.\nCompany nih cun an riantuantu hna paoh taklinh maw, khuasik maw, hromfak maw , khuh khuh maw ti cu an chek ko hna lai. Nain Covid-19 zawtnak hi zawtnak langh lo zongin um khawh a si thiam caah a poi ngai.\nAzeiti si zongah Tyson, JBS tibantuk sa thah/tuahnak ah a tuahmi hna nih off day, vacation lakding nan ngeih ahcun lak rih ah a tha. A si khawh chungin inn ah ierh tlukin a thami a um lo. Nain minung pumpak pakhat cio ruahning cu a dan kho.\nPu Trump nih nawl a chuahmi hi a nung le nung kho taktak lai maw/ lo chim khawh a si rih lo. Biaceihtu pawl nih a nawl chuahmi kongah an ceih lai i a nung le nung lo bia an khiah te lai. Biaceihtu pawl cungah biakhiahnak nawl a phan te lai.\nRuah awk a um ngaimi cu ziah mah nawl zulh ding hna hi a chuah hnga? Caw sa ei lo ruang a thimi nan theih bal hna maw? Sa thahnak pakhat khat ah a tuanmi ah hin Pu Trump fale tuan ve hna sehlaw hi bantuk Covid-19 zawtnak a zual lio ah mah nawl zulh ding hi a chuah hnga maw? Zeizong vialte nakin nunnak le humhimnak ca hi ziah a biapi deuh lo maw? Khuate lei saram zua pawl hi Pu Trump a tanhtu an tam caah maw a si hnga? Sa thahnak an khar ahcun saram pawl zuarnak a um lai lo caah 2020 ithimnak ah za cikcek cang seh an ka ti lai ti a phang caah maw a si hnga?\nA zeizei a va si zongah kan theih peng ding a herhmi cu caw sa ei lo zongah kan nung kho ko . Hihi cu kan pom khawh cio ko hna lai dah.


Pu Trump Nih Biakinn A Kal Mi Ruang Ah Fakngai In DC Episcopal Bishop A Soisel – Chin 11 News\nPu Trump Nih Biakinn A Kal Mi Ruang Ah Fakngai In DC Episcopal Bishop A Soisel\nNizan Monday ah khan President Trump cu St. John’s Biakinn ah a kal i cu lio ah cun Bible zong ai put kha hmuh cio le theih cio a si. Hi kong he pehtlai in DC Episcopal Bishop Rev. Mariann Budde President Trump cu ningzak ngai in a soisel.\nRev. Mariann Budde nih a chim mi cu “President Trump nih nizan ah biakinn ah zohdawh nak men in a rak ra, Bible cu akut cung ah aum ko nain Biakinn chung zong ah thlacam nak a ngei lo. St. John Biakinn cu US President pawl hna nih an rak rat tawnnak a si caah President Trump zong hi a rak rat sawhsawh mi a si.\nKhrihfa ka si ti langhter nak men ah Bible hi a kut cung ah a chiah hi a si. Hi kong ah hin cun zeihmanh ka tuah khawh mi a um lo nain President Trump hi cu ka doh ngaigai ti lawng ka chim khawh” tiah Rev. Mariann Budde nih cun a chim.\nRev. Mariann Budde hi 2011 in DC Episcopal Bishop ah rak thim mi a si i mipi nih upat ngai mi zong a si. Biakinn ah a rak ra i thla zong a cam lo, mi lungfahmi zong a theih thiam lo tiah a mawt chiat. Pres. Trump cu Bible a ken i biakinn hmai ah a dir. Nain, Bishop aa lawm lo ngaingai.


Sandah Piah Tik Ah Ralrin A Herh Bak Mi Pawl – The Cherry Par\nSandah Piah Tik Ah Ralrin A Herh Bak Mi Pawl\nSandah Piah Tik Ah:\n1. NLD he a pehtlai mi thilri paohpaoh hman lo ah a tha. 2. NLD he a pehtlai mi thilri kan hman tik ah ramdang mi hmuhning ah NLD party lawng nih tuahmi ah rel sual a fawite. 3. Poster kan taar tik ah mirangca tampi in telh chih ding, vawleicung pumpi nih fawi tein hngalh khawh colh a si. 4. Palek le ralkap he nan iton tik ah an thinhun ding in au hnawh lo ding. Bia chiakha hman lo ding.\n5. Palek le ralkap pawl kha dinti le pangpar zong pek khawh i zuam ding. Mipi lei ah ttang kho ding tiang in an lunglaak khawh izuam ding. 6. Ralkap le palek cu mipi vengtu nan si, mipi nih lahkhah pekmi nan si caah mipi lei nan ttan ding a si tiah nemte in chimh khawh i zuam le an lungfiannak ding in chimh izuam ding. 7. Cozah thilri siseh, mipi thilri siseh hrawhhral nak tuah hrimhrim lo ding.\nChin Mino Hna Sin Biacah; Chin mino hna ralkap cozah dohnak caan tha nan ngeih hi nan iuar dingah ka ruah. Nan ngeihmi caan tha kha raltha tein hmai nawr khawh i zuam chih uh. Dothlennak nih pasaltha le nusaltha a hrin tawn hna. kan miphun chung in bochan thlak pasaltha le nusaltha nan chuak lai. Kan zoh thla tuk hna. Chin mino hna le sianghleirun siangakchia hna nih mah dothlennak hi hmaisuang in nawl hram uh. A dihdongh tiang ngol loin pehzulh khawh izuam uh, nanmah chan i cozah nan thlen khawh ahcun hmailei fanau hna le techinfapar, (next generation) hna nih a theipar an zuun lai.\nNan ule chan ah kan si khawh tawk kan i zuam, thisen tampi, nunnak tampi, hremnak le temtuarnak phunphun tampi kan tuar nain kan hlawh a tling kho lo, nanmah chan ah kan hlawhtling hram seh. Kanmah chan i kan hlawh tlin lo ruangah nanmah chan ah nan tuar, nanmah chan i nan hlawhtlin lo ahcun nan naule, nan fale chan nih an tuar te lai. Ram ca le miphun caah tuanbia dawh tial khawh izuam hram uh. Kan thinlung dihlak in kan in dirpi hna. Chin mino hna upatnak le bochannak tampi he, Salai Lairamthang 88 Generation\n← 𝗠𝗶𝗻 𝗔𝘂𝗻𝗴 𝗛𝗹𝗮𝗶𝗻𝗴 𝗻𝗶𝗵 𝘂𝗸𝗻𝗮𝗸 𝗮 𝗸𝗮𝗻 𝗰𝗵𝘂𝗵𝗺𝗶 𝗵𝗶 𝗮 𝘁̣𝗵𝗮 𝘁𝘂𝗸.\nU.S. Secretary of State Antony Blinken le China Foreign Minister Yang Jiechi cu a voi 1nk an ichawn →


Innpi ~ Chin Mission Church\nWelcome To Chin Mission Church\nChin Mision Church Korea in kan in don hna.\nKnow more about CMC\nCMC nih a ngeihmi Committee le Fellowship pawl\nCMC Mission committee in kan in don hna. Kan thawngpang theih na duhmi um cun rak kan leng tiah kan i sawm.\nCMC Women Fellowship in kan in don hna. Kan thawngpang theih na duhmi um cun rak kan leng tiah kan i sawm.\nCMC Youth Fellowship in kan in don hna. Kan thawngpang theih na duhmi um cun rak kan leng tiah kan i sawm.\nCMC CE committee in kan in don hna. Kan thawngpang theih na duhmi um cun rak kan leng tiah kan i sawm.\nChin House Committee\nChin House Committee in kan in don hna. Kan thawngpang theih na duhmi um cun rak kan leng tiah kan i sawm.\nSenri Cazual in kan in don hna. Kan thawngpang theih na duhmi um cun rak kan leng tiah kan i sawm.\nThlacam Cah/Bomh hal na duhmi a um maw?\nChin Mission Church Members\nChin Mission Chuch chungtel member cazin cu a tanglei bantuk in a si.\nNote: kum 2016 cazin ning in a si lai.\nNgakchia (18 tang)\nBulletin (Pumh Caanhmannak)\nDear chungkhar hna, Tuzarh kan pumh caanhmannak ka run in thanh ṭhan hna.  - Tuzarh cu Chin Kum Thar (Tho) a si lai. Lai thuam te he nan rak chuah naklai kan in sawm hna. 2016 Tho lio hmanthlak.  - Chin...\nThawngthanh: October 1 pumh caanhmannak le kan thawng tete\nDear chungkhar hna, Kan ngaih ngai mi "Avoi 3nk CMC Campaign" zong a ni caan aa naih chin thluahmah. Kan ca le kan rian chikkhatte philh ta in kan thinlung innka hun cio hna usi. Atu kan kal nakding hmunhma a ngeitu Khrihfabu zong nih tuzarh zarhpi ni hi kan...\nThawngthanh: Sept. 24 pumh caanhmannak le kan thawng tete\nDear chungkhar hna, Tuzarh kan pumh caan hmannak le kan thawng tete kan run thanh tthan. Zarhte zan cu Mino thlacam pumh zan si lo in Chin House tu ah thlacam pumhnak kan ngei te hna lai. Tu zarh cu Mission kong chimnak le mission chaw khawlhnak a um lai.  + Val Dawt...\nThawngthanh: September 17 pumh caanhmannak le kan thawng\nDear chungkhar hna, Dam in nan um cio lai tiah ruahchannak ka ngei. + Tuzarh kan caan hmannak le kan thawng tete kan run thlah ṭhan.  + Tuzarh zarhte ni Nubu thlacam pumh cu Pi Hla Tin Yi te inn ah a si lai. + Sept. 10 ni pumh dih ah a voi 30nk General Meeting...\nChin House ah rak kan leng.


Sii Tha Lo Ruangah Mah Minthang Pawl Mino Tete Zong Hi A Rauh Hlan Ah Thonginn An Panh Ve Lai – Chin 11 News\nSii Tha Lo Ruangah Mah Minthang Pawl Mino Tete Zong Hi A Rauh Hlan Ah Thonginn An Panh Ve Lai\nRamchung milar pakhat thihnak ruang ah, Ramchung Milar le Minthang vialte Thongin an panh cang lai. June 14, 2020 i Actor Sushant Singh Thihnak nih India rampi cu a hnih i thawngpang a cha chin lengmang, mah pa thih nak ah milar le mirum pawl nih thleidan nak ruangah a si tiah an chim i, an dothlat tik ah rit hai nak Drug tiangin a rak i tel dih.\nMinthang pawl hi 90% cu Drug ( Sii tha lo) pawl an tawng dih tiah an actress minthang Queen of bollywood tiah an ti minu Kangana Ranaut cu a sum kho ti lo caah a holh i, mah vialte cu a ran nak in an dothlat colh caah a chim ning nak fak in milar le mirum pawl cu Drug (Sii) editted mi an rak tam deuh tikah India cozah pi cu a lau i biatak tein dothlat nak a tuah colh.\nHi ritnak kong ah Actress mino tete milar ka tete zong tampi an rak itel i, cu pawl vialte cu NCB nih an khawh dih hna lai i, zeitin dek an i chim fiah te hna lai, mah lawng si loin Filmaker pawl le, Film producer pawl le Film Star minthang taktak pawl, Politician pawl tiangin mah ah hin an i tel dih tiah theih a si.\nMaharashtra State cu India ram ah a lian bik pawl a si i, Bollywood Star pawl um nak a si i, hi hmun hi kan thial a hau tiah tunai ah MP pakhat nih cun a chim. hihi an mah Star pawl lawng si loin mirum le Politician minung zong ritnak Sii kong ah hin an lung a khat i an i bawm chan peng caah a si kho ti lo tiah a chim.


UNHCR nih Zung pathum an phunh chap lai - JM News\nUNHCR nih Zung pathum an phunh chap lai\nUNHCR nih ralzam runven nak ding tawlrel nak tlamtling deuh le rang deuh i cawlhcangh khawh nak dingah Zung pathum an phunh chap lai.\nAfrica UNHCR Representative asimi Mrs Liz Ahua nih News Agency Nigeria (NAN) sin i achim ningah Africa west region ah hin ralzam runven nak ding tawlrelnak zung pakhat lawng a um ruangah rianrang in rian ttuah khawh asilo, mah ruangah UNHCR rian tuan nak tlam atlin deuh khawh nak ding le aran khawh nak dingah zung pathum in phunh chap asi lai tiah achim.\nLiz Ahua nih achimchap ningah Africa Geneva nih hin ram 38 atlaih ruangah atu dirhmun zoh til ah Geneva pakhat lawng hi asikho tilo i Office dang phunh chap hrim hrim ahau tiah achim i Zung an phunh chap nak ding hmun hma belte fiangfai in achim loh.\nAtu ah Africa Geneva ah Ralzam cazin puaipi ding tuan cawk lo in a um, Geneva pakhat lawng nih atuah ding ah cun abuai viar kho, mah ruangah Africa Geneva Representative tang ah Zung dang pathum phun asi lai i cu zung pathum ah cun Bereau Director pathum chiah an silai i Director thit hruai nak in zung rian tuan asi lai.\nParis Khrihfa biakin kang ah Zesuh muisam\nMalaysia Airport accident a tong


Tutan US Thimnak Cu Micheu khat cu phunghrampi nih a tleih hna lai in thong an panh te lai, mi cheukhat ve zong biaceihnak an phan ve te lai. – The Cherry Par\nTutan US Thimnak Cu Micheu khat cu phunghrampi nih a tleih hna lai in thong an panh te lai, mi cheukhat ve zong biaceihnak an phan ve te lai.\n2020 Election Keimah Tahnak; Mi tampi nih ca an tial tikah, Mifim catial ciami cauk tampi chunghna le an chimmi in fonhtonh peh in an tialthan tikah catial thiam kan ti hna. Keimah cu keimah ruahnak le hmuhmi ca katial ve cucu kaiuar taktak ve mah sining tluk I lunghmuih hi a nuam ka ti. Micheu nih thiamlo tlinlo an ti ko lioah, Pathian Kutzung sermi dawhte in le thluak le ruahnak a ka ngeihter cucu kai uarbik nak Pathian ka thangthatnak bik cu a si.\nKha ka bia a sau.\nTutan thimnak cu state dihlak, Arizona, Georgia, Michigan, Pennsylvania, Wisconsin le Nevada pawl hi hitihin ka hmuh hna. Democratic nih 2019 in timhtuahnak tha taktak an rak ngeih cang I tutan thimnakah lih hrawkhrawl in vote kan tuah lai tihi tha taktak in timhtuahnak an rak ngeih cang. Republican party nih an lih le hrawkhrawl an timi hi Democratic caah cun anmah timhtuah tha taktak in an sermi cu a si fawm cu. Trump teinak caah.\nCu caah phaisa tawr le Cheng in an hmannak hi a si. Mirum tampi nih an chawva dih in Trump thlakkhawhnak lam an kawlnak caah phaisa an pek hna ti cu a fiang ko. Cun tutan state pa 6 chungah hin an phaisa hi tambik an hmannak cu a si. Gov. Pawl zalchungah State biaceih zung hna zalchungah le vote reltu lutlai zal chungah hin , $$$$ tampi a lut lai ti cu a fiang. Cu ruangah Pennsylvania state ah cun election phunghrampi hna an rak remhnak chan kha a si ko. Biaceihtu nih biatak a dirpi ve hna. Mi tampi biaceihtu zong an rian in dinhter an tawng te kho. $$$ hi thil a tikho bik a si ko.\nCun teh tutan thimnak ah Joe Biden teinak an pek cangmi state nih Trump teinak an pe than lai maw? An pethan lailo, ziah an zal chung $$$ nih an hngawngin a dih cang hna lai. Mipi theih lo in an hro cang hna lai caah, sobul le cengceh karlak ah an um cang lai. Biatak le phunghrampi nih an hnu a dawi hna tikah, lih le hrawkhrawl vote cu anmah tuahmi a si ve tikah an thlah lailo. Micheu khat cu phunghrampi nih a tleih hna lai in thong an panh te lai, mi cheukhat ve zong biaceihnak an phan ve te lai.\nKha ka bia fun cang lai, tutan thimnak cu a donhnakah Trump le a tanti pawl nih hnutawn an I tim lo caah, Democratic caah cu harnak taktak cungah an dirve cang lai. Joe Biden nih president a tuan kho lailo cucu phunghrampi nih a tleih te lai. Adonhnak bia cu biadik nih teinak a co te lai. Mi tampi cu an tuhmi an zun te lai. D pawl an si ah R pawl an si ah, phunghrampi tangah a hohmanh an luat lailo. Credit: Joseph Thawng Z Ting\n← Vice President Henry Van Thio Tawlrelnak In Bungzung Khua Ah Dinti An Cawhpiak Hna Lawmhpi Cio Hna Usih.\nAtu Ning Te An Cohlan Ahcun Trump Nih Teinak A Co Cang Lai →


President Elect Joe Biden Biakam Ni Tiang Security A Renghtu Ding National Guards – Chuncha News\nPresident Elect Joe Biden Biakam Ni Tiang Security A Renghtu Ding National Guards\nAmerica cu zeitin dah a si? vawlei cung vialte nih an cuanh cio mi a si. tutan thimnak le buaibainak an chuah pi ning zoh tikah a dawh lo tuk mi tuanbia thar an tial ko ne. ramkip nih zeiah an rel lo hna nak a chuah ko cang lai lo maw? Sungh cu maw kan duh lo hrim caah a si. fir le thil hmang lo cu puh awk a si ti hme maw? January 20 ah Trump dirhkam tu nih state sawm 50 ah lungtling lonak sandah kan piah lai ti authawng a thanh tuk ruangah vawlei pi a hnin ko.\nNi hin ni ah hi bantuk thil a cang hi US tuanbia ah an hmuh bal rih lomi Capitol Hill rungveng tu ding National Guards pawl cu an phan taktak cang ko ne hih tah. President Elect Joe Biden biakam ni tiang security an rengh lai tiah Fox News nih a chim. Cheukhat nih mah hi Trump nih thil tuah a duh ruangah a thlah mi hna a si tiah a chim mi zong an um ve. A zei si hmanhah vawlei pi nih a zoh mi American hi daihnak a um i, tlamtling tein January 20 ah President Elect Joe Biden biakamnak a tuah khawh nak hnga thlacam bawm cio ko hna uhsih.\nTrump Kong Chimtu: Off Grid Desert Farming with Paul & Adrienne 2 nih a chimmi cu hitin a ti. Nihin NATIONAL GUARD TROOPS, National Guad phortu nih avun thlakmi hna hi Trump timhtuahmi pakhat a ngeih ti hi rak i fiang u, cun Joe Biden (inauguration) sunglawi ngain President tlin tik venawk nan timi hi a ho nihdah hi kan hmuh bal lomi hna Washington, D.C an an vun thlak hna hi nan lung a fian awk a si cang. Trump nih rap chiah atimh tihi nan hmuh ko cang lai a ti.\nTwitter labang cu nan hmuh ko cang hi. Trump a dohtu vialte khawika dah an kal dih, an lam atluang maw zohtuah u a ti. a tlangtarmi ah Nanmah tein itemchih, nangmah tein itemchih rap cu hikaah hin a chiah cang a ti. Laknak:Off Grid Desert Farming with Paul & Adrienne nih\nTrump Trump Trump 2020 Election cu kan hnawk cio an buai cio. Trump hi election state pa 6 aithuimi ah khan teinak a hmuh . Cucu tehte tha taktak an ngeih cang hna. Congress ah khan Ted Cruz hmaika ah an pawng lulh ko kha.\nFir in teinak cu co an timh Democratic party pawl nih. Mike pence nih tuahdingmi lam pahnih a ngei. Pakhat cu a thiang lomi state pawl cu cohlan lo in election tuahthan khawhnak a um cucu lam pakhat a si. Cun lam pahnihnak cu innrang aiawhtu le Senate pawl vote thlakter lo in state in vote lakter kha a si ve. Mike pence nih a tuah duh lo, a ruang kanthei ve lo. Nihin nitiang mi thinlung chungah a thi kho lomi zumhlonak he President tuanding in an I tim fir siloin hramhram bak in chuhmi a si.\nNihin Social media nih Trump le a tanti vialte mipi covo lak an I tim , mei deh he ai lo, zei kan tawn lai an I theilo. Lam pakhat long an zulh . Lam a dihnak ah muihnak le thinak a um an ni theilo, kapkhat long in an kal, Google, Amazon, Facebook, Twitter Instagram le a dangdang pawl nih Trump le a hawi le cu an vun phih kham taktak hna. Kan tuah kho kan ti kho an ti.\nCulioah Parler app cu a vun Thawng ve taktak kha asi. An hnahchuah I an vun kharpiak ve Google le Amazon nih, cu tikah internet nih nanmah ko cu maw nan I thawnter keimah a vun ti ve I, Google Amazon Facebook Instagram Twitter pawl cu a vun black ve hna, an chukbaling bak in an zuang taktak ve.\nTrump te party nih Media pakhat dirh an timh cawlh ve, cu tikah anmah pawl caah cun thihnak lamlei ah an kal zeitin tuahawk an thei ti lo, Twitter a ngeitu cu inn Lawi zong a duh tilo, suimilam tlawmpal karlak I hitluk tumchuk cu a ti tiah an chim.\nRam dawtu nih kan ngol nai sai lailo an ti , Trump zong nih a ti ve . State 50 chung duhlonak lanhter an timh cang. Trump NIH DC ah ralkap a chiah fawn cang hna. Trump nih kumli a pehthan ah cun Mike pence caah thutnak a um ti lo. Amazon zong Alibaba ngeitu a umnak an thei rihlo caah Amazon thilri a phan kho tuk ve ti lo. Laknak, NTD, OAN, Fox RT. By Joseph Thawng Z Ting


Laitlang le Riantuantu Minung Tinzawh lo Harnak – THE CHINLAND POST\nThe Chinland Post| 2018 March 16| 17 July 2016 thanhca pawl ah, ‘Malaysia ram um Kawlram minung thonginn pa 11 chung hrenmi pawl caah Kawlram nih Vanlawng pa 5 in a lak hna lai’ timi thawngpang cu kan rak rel cio ṭheo lai. Chinmi tah an i tel ve hnga maw timi hngalh duhnak ka lungah a hun chuak colh. April & May 2016 thla Laitlang ka um chung ah keimah ka zuam phun le ka duhmi lei mit in a tu lio kan sining pawl ka zoh, ka ngiat ve lengmang tik ah fiang tein a lang colhmi cu, ‘rianṭuantu minung tinzawh lo harnak’ hi a si.\n2014 Kawlram pumpi milurelnak ning in mino hi zatuak in a tam bik kan si. Chinram zong ah cu ṭhiamṭhiam cu a si. A tu Hakha khi milu 50,000 tluk kan um lai tiah ruahdamh a si. 2005 Hakha milurel tawlrelnak zung nih phungning tein a chuahmi ah cun 45,000 minung Hakha khuapi ah kan um an ti. Cu chung ah, zatuak in mino a tam bik kan si ṭhiamṭhiam rih. Kawlram pumpi chung in Chinram cu sifak bik nan si, fimcawnnaklei ah a niambik chang nan si tiah UNDP nih hlathlainak an tuahmi ning in an kan ti fawn. Fimcawnnak ngei lo kan tam deuh ko ti cu a fiangmi a si.\nLaitlang lamcawh liomi\nRamdang kal kho lo in Lai hlummi kan tampi rih ko ṭung! Fimcawnnak kan ngeih ve ti lo hnu vekvek cun pawcawmnak phunphun kan ruah ve a hau. Lai mino tampi nih kan i palh bik rua tiah ka ruahmi cu, rian nautat kan hmanmi hi a si. Ramkhel rian ṭuan lawng khi ram ca rian ṭuan ah kan ruah ṭheo. Ram caah lam dang cio le phun dang cio in kan tuan khawh hi kan philh tawn. Zung rian ṭuan le Bawi si lawng hi rian ṭha le rian sang; ramkhel va tuah le mipi hmai luhchuah khawh lawng hi ram ca rianṭuan le miphun dawt ah kan ruah sual tawn. Cu nih a hrinmi cu; ramkhel cawlcanghnak chungah kan thiam lo bu le zuamphun theng si lo zong ah i paih/thlah ve si i hnahnoktu men sinak a chuahpi tawn.\nHihi kan dirhmun cio hi ramchung um he ramleng um he kan dihlak te ralring deuh in ruah kan hau cang. Ram chuahtak in na cawnmi fimthiamnak cu na ram caah hman tlak si ve dingin timhtuahnak ngeih le hman caan a si.\nRamchung um mi mino hrimhrim kanmah te dir khawhnak lam kawl caan a cu cang, a hme tuk tiah nautatnak ngeih lo tein ram caah rian kan ṭuan cio awk asi hih! Ramchung ah rian a tampi ko cang, rian a um lo kan ti rih ahcun kanmah kha mawhphurh kan si cang lai. Rian thiammi si tu kan hau deuh. Ṭhanchonak cu a dong lo ding a si tikah rian ṭuan awk cu a um zungzal ve ding khi a si. ‘Pa-yian’ rian le kutzung (lat-ta-ma) rian kan ṭuan khawh lo hmanh ah motor mongh maw, meihri zam rian maw, a dangdang rian tete zong ah, thiam ding in i timhtuah cia a hau. Hi bantuk rian te hna cu ti ding a si lo. Rian ṭuan lo tu kha ningzah deuh ding kan si! Kawl pawl cah hau lo tein kanmah tein kan inn kan sak khawh ve ko lai. Kan ram aa thlen chuahmah tikah hi nak hin rian thiammi a herh deuh te rih ko lai. Col. Solomon nih bia a cah tak hna bang, ram hnihnak um mi kan unau pawl zong ralrin cu a sual lo, pakhat khat pawcawmnak ah thiammi ngeih rak i tim. Malaysia a um lio ah Wire rian a thiammi cu Hakha zongah pawcawmnak ah an hman len cang hna. Cucaah, Chinram nih na thiamnak a herh. Kan dihlak in kan Chinram ṭhanchonak dingah a bawmtu si kho ve dingin ṭanla chin rih hna usih.\nThawng Tha Lian S | Facebook in Pehtlaihnak|https://web.facebook.com/thawng.t.lian.9?_rdc=1&_rdr\nRef: CHIN DIGEST Vol.2/No.4|\nPrevious Sui Meng Par; Miphun Ca Ah Ka Saduhthah\nNext Kawlram Thlennak nih Lamlaklawh Um Ralzam Zei Bantuk dirhmun Ah Dah A Chiah?


KIA Nih Kawl Ralkap Pawl Cu An Phomh Taktak Cang Hna – Onlinenungak\nKIA Nih Kawl Ralkap Pawl Cu An Phomh Taktak Cang Hna\nKawlram uknak a latu Kawl ralkap pawl le KIA cu nihin ah fak taktak in an i phomh cang tiah theih a si. Nihin February 20,2021 zanlei sml 2:00 hrawng ah khan Shan ramkulh Muse myo chak lei ah KIA hriamtlai le Kawl cozah ralkap cu fak taktak in an i kap tiah Kachin News nih an chim. Kawl cozah ralkap lei thazang tampi an si KIA lei zong thazang tampi an si ve. Kawl ralkap lei in a thimi le hliamtuar mi an tam caah Kawl ralkap lei hnu ah an pil tiah theih a si.\nRalkap nih uknak an lak hnu ah KIA nihcun mipi sandah piahtu ralkap nih nan thazang in nan ti hna ahcun kan miphun kan ven hna lai tiah cathanh an rak chuah. Sihmanhsehlaw Kawl ralkap le palik nih ngai loin Myitkyina khuapi ah sandah piahtu mipi cu meithal in an kah hna, an tlaih hna thong an thlak hna. A tu cu KIA nih an bia bantuk in Kawl ralkap cu an phomh ve taktak ko cang hna hih. Ralkap nih uknak an lak hnu ahhin hriamtlai pawl nan dai tuk timi bia a leng tuk. Nihin tiang ah RCSS le KIA he lawng uknak an lak hnu ah an i kap rih tinak a si. February 1,2021 ni ah ralkap nih uknak an lak hnu in ram chung buainak a zual hma. Nihin zong ah Mandalay ah sandah piah tu minung pahnih palik le ralkap meithal kahnak in an nunnak a liam cang.\nMinung 30 tluk hliam an tuar rih. Sandah piahtu mipi cung ah ralkap le palik an puar chin lengmang cang. Mipi lei zong an thin a lin chinchin ve cang hna. Kan ram hi a buai tuk cang. NCA min a thu ciami hriamtlai pawl zong nih ralkap he i ton hi an duh ti rua lai lo. Mipi lei ah kan tang an ti cang. Daihnak a um khawhnak hnga cabuai cung ah i ton le biaruah siseh timi kha ralkap nih a buar cang tiah an chim.


Minung an si ve caah KIA nih rawl khim tein an pek hna – Hakha Cherry\nMinung an si ve caah KIA nih rawl khim tein an pek hna\nMarch 25, 2021 admin Uncategorized 0\nKIA nih misual ralkap 40 an thah hna sakhan 3 an lak a nung tleihmi zong rawl khim tein an pek hna.Atu lio KIA mi kah le doh cu tih a nung bak. Kawl ralkap nih a celh an celh lo. Nizan March 24 zanlei suimilam 5:30 tluk ah Kachin Ban-maw khayan Mo-moh peng ummi KIA Tatmaha 5 tang tatzin 25 le 30 hna nih an pawng Kawl ralkap Hk. M. Y 387 sakhan cu an nam hna i nihin zing suimilam 5:00 tiang fak taktak in an i kap.\nHi an i kahnak ah KIA nih kawl ralkap 40 leng an thah hna Bohmu pakhat telh in minung 4 a nung in an tlaih hna. An hriamnam zong an lak dih.\nCun mah kawl ralkap umnak pawng tlang cung um kawl ralkap sakhan hme 2 zong KIA nih an lak chih.\nKIA hi ralkap phung a zulmi cu an si. An tlaihmi hna zong kan ral nan si ai tiah an that hna lo. Tha tein an zohkhenh hna. Cu hlan cu phaisa zong an rawnh hna i an thlah tawn hna.Credit-Tluang Ceu Thang\nAdang relthang:Breaking news :Nihin Hakha, ralkap uk duhlo lamzawhnak ah ralkap le palik nih mi an tthenthek. Meithal zei mawzat an puah. Pyidawtha market pawng ah minung 4 an tlaih hna tiah a hmutu pakhat nih a chim.\nCozah Mucu pawng ah minung pakhat zong an tlaih tiah theih a si.Atu sml. 4:20pm tiang ah hin Pyidawtha market pawng ah ralkap le palik nih mi an bawh rih tiah kan theih. The by-Chin Journal March 25, Hakha\nCNF/A palhnak i cinken tuk hi thluak that a si lemlo.\nKachin ram Myitkyina khua ah ralkap nih KIA an rak ngiartuk ruang hna ah mipi nih sau tuk an rak tuar ve,


Jehovah Pathian Kha Zeicah Kan Pek? | Vennak Innsang\nVennak Innsang (Cawn awk Cauk) | 2018 January\nREL KA DUH Acholi Holh Akha Holh Aukan Baoule Holh Batak (Karo) Batak (Simalungun) Batak (Toba) Biak Bislama Holh Cambodia Holh Chin (Hakha) Chokwe Holh Chopi Chuabo Holh Chuukese Holh Dayak Ngaju Greenland Holh Hmong (White) Iban Holh Ibinda Holh Javanese Kachin Holh Karen (S'gaw) Kazakh Holh Kikongo Holh Kimbundu Holh Kisi Holh Krio Laos Holh Lhukonzo Holh Lifu Holh Lomwe Holh Macua Holh Malta Holh Mapudungun Holh Mauritius Creole Holh Mirang Holh Mizo Holh Navajo Holh Ndau Holh Ngangela Nias Holh Niuean Holh Nyaneka Holh Nyungwe Quechua Holh (Ayacucho) Quechua Holh (Cuzco) Quichua (Chimborazo) Quichua (Imbabura) Rarotongan Holh Roma Holh (Masidonia) Romany (Macedonia) Cyrillic Romany (Southern Greece) Runyankore Holh Rutoro Holh Sangir Saramaccan Holh Sena Holh Seychelles Creole Holh Sunda Tahiti Holh Tshwa Holh Uigur Holh (Cyrillic Cafang Hmanmi) Umbundu Holh Urdu Holh Uruund Holh Wales Holh Wallisian Holh Wayuunaiki Holh\nZeizong Vialte a Ngei dihmi Pakhat kha Zeidah Kan Pek Khawh?\n“Kan Pathian nangmah cu kan in lawmh i a sunglawimi na min cu kan thangṭhat.”—1 CHAN. 29:13.\nHLA: 1, 50\nZEITINDAH NA RUAH?\nJehovah nih kan chawva kha a sinah pek ṭhan dingin zeicah aa ruahchan?\nHlanlio Jehovah salle nih Jehovah rianṭuannak ah a herhmi tangka kha zeitindah an rak bawmh?\nTuchan ah bupi nih thawhlawm kha zeitindah a hman?\n1, 2. Jehovah nih kan cungah zeitindah siannak a langhter?\nJEHOVAH cu a siang tukmi Pathian a si. Kan ngeihmi thil vialte hi amah sinin kan hmuhmi a si. Vawleicung i thil mansung vialte hi amah ta an si dih i thilnung pawl bawmhnak caah a hman. (Salm 104:13-15; Hag. 2:8) Jehovah nih a caan ah a sunglawi tukmi mah thil hna kha a mi pawl bawmhnak caah khuaruahhar lam in a hman ning kha Baibal in kan hngalh khawh.\n2 Tahchunhnak ah, Jehovah nih Israel mi kha thetse ram i kum 40 chung an um lioah manna changreu le ti a pek hna. (Ex. 16:35) Cucaah Israel mi nih an herhmi paoh cu an rak ngei. (Neh. 9:20, 21) A hnuah Jehovah nih profet Elisha kha zumhfekmi nuhmeinu nih a ngeihmi chiti tlawmte kha karhter khawhnak ṭhawnnak a pek. Pathian sinin a hmuhmi mah laksawng nih a leiba pawl cham dih awk le a fapale he khua an sak khawh nakhnga a za in tangka ngeih awkah a bawmh. (2 Si. 4:1-7) Jehovah bawmhnak thawngin Jesuh nih khuaruahhar lam in rawl a dangh hna i a herh tikah tangka hmanh a pek hna.—Matt. 15:35-38; 17:27.\n3 Jehovah nih a thil sermi pawl bawmh awkah zeipaoh a hman khawh. Asinain a bupi rian bawmh awkah an ti khawh tawkin pek awkah a salle kha a sawm hna. (Ex. 36:3-7; Phungthlukbia 3:9 rel.) Jehovah nih kan chawva kha a sinah pek ṭhan dingin zeicah aa ruahchan? Baibal chan i Jehovah salle nih a rian kha zeitindah an bawmh? Tuchan ah bupi nih thawhlawm kha zeitindah a hman? Mah biahalnak hna a phi kha hi capar ah kan hmuh lai.\nJehovah Sinah Kan Peknak A Ruang\n4. Jehovah rian kan bawmh kha zeitindah kan langhter khawh?\nJehovah kha kan dawt caah kan pekmi a si\n4 Jehovah kan dawt ca le kan caah a tuahmi thil ruang i kan i lawmh caah kan pekmi a si. Jehovah nih kan caah a tuahmi thil vialte kan ruah tikah kan lung a kan suk tuk. Siangpahrang David nih biakinn sak a herhnak kong a fianter lioah cutin a rak intuar. David nih zeizong vialte hi Jehovah sinin kan hmuhmi an si i kan pekmi thil vialte zong hi amah nih a kan pekciami lawngte an si ko tiah a ti.—1 Chanrelnak 29:11-14 rel.\n5. Mahca ṭhatnak hlawt in peknak cu a hmaanmi biaknak ah a biapi tukmi a si ti kha Baibal nih zeitindah a kan cawnpiak?\n5 Jehovah sinah kan peknak a ruang pakhat cu amah biaknak lam phunkhat a si caah a si. Lamkaltu Johan nih langhnak ah vancung ah Jehovah salle nih hitin an chimmi kha a theih: “Kan Bawipa le kan Pathian, nangmah cu sunparnak le upatnak le lianhngannak kha hmuh awkah aa tlakmi na si. Zeicahtiah zeizong vialte kha nangmah nih na ser hna i nangmah duhnak bangin annih cu ser an si i nunnak an ngei.” (Biat. 4:11) Jehovah cu thangṭhatnak le sunparnak vialte hmuh awkah aa tlakmi a si caah a ṭha bikmi pek kan duh. Jehovah nih Moses sinin Israel mi kha kumkhat ah voithum puai tuah dingin nawl a pek hna. Mah puai i Jehovah biaknak ah Jehovah sin peknak zong aa tel. Israel mi cu ‘BAWIPA hmaiah kut ro in nan chuak lai lo’ tiah nawl pek an si. (Deut. 16:16) Tuchan kan biaknak zongah mahca ṭhatnak hlawt in peknak cu a biapi tukmi a si ve. Cuticun Jehovah bupi rianṭuannak kan sunsak le kan bawmh kha kan langhter khawh.\n6. Peknak cu kan caah zeicah a ṭhat? (A hramthawknak hmanthlak zoh.)\n6 Hmuhnak lawng si loin siang ngaiin peknak cu kan caah a ṭhami a si. (Lamkaltu 20:35 rel.) A nu le a pa nih phaisa tlawmpal an ṭhenhmi kha anmah laksawng cawkpiaknak caah a hmangmi ngakchia pakhat khi na mitthlam ah cuanter hmanh. A nu le a pa nih mah laksawng kha zeitluk in dah an sunsak lai. Asiloah a nu le a pa sinah a ummi mino hmaikal pakhat nih inn ca i a herhmi caah tiin tangka tlawmpal a pek hna hei ti u sih. A nu le a pa nih cutin a tuah lai kha an i ruahchan lai lo nain a laksawng kha an cohlan. Zeicah? Mah cu a caah an rak tuahpiakmi thil vialte a sunsaknak a langhtermi a si caah a si. Cu bantukin kan chawva kan pek tikah kan pekmi cu kan caah a ṭha ti kha Jehovah nih a hngalh.\nHlanlio Pathian Salle Nih An Pekning\n7, 8. (a) Baibal chan i Jehovah miphun nih cuset khaset tiin thawhlawm peknak ah zeitindah zohchunh awk ṭha an chiah? (b) Baibal chan i Jehovah miphun nih Jehovah rian bawmhnak caah thawhlawm peknak ah zeitindah zohchunh awk ṭha an chiah?\n7 Jehovah miphun nih Jehovah rian bawmhnak caah thawhlawm an pek ti kha Baibal in kan hngalh. A caan ah cun cuset khaset caah tiin an pek. Tahchunhnak ah, Moses nih puan biakinn saknak caah thawhlawm pek dingin Israel mi kha a forh hna. A hnuah Siangpahrang David nih biakinn saknak caah cutin a rak forh ve hna. (Ex. 35:5; 1 Chan. 29:5-9) Siangpahrang Jehoash nih a uk lioah Israel mi nih an pekmi tangka kha hmangin tlangbawi pawl nih biakinn an remh. (2 Si. 12:4, 5) Kumzabu pakhatnak ah Khrihfa hna nih Judia ram ah mangṭam a tlun caah unau pawl cu bawmh an herh ti kha an hngalh. Cucaah Khrihfa pakhat kip cio nih cuka i unau pawl kha an si khawh tawkin bawmh awkah bia an khiah.—Lam. 11:27-30.\n8 A dang thil sining zongah Jehovah miphun nih Jehovah rian ah hruaitu a simi hna sinah tangkalei bawmhnak an pek. Tahchunhnak ah, Moses Nawlbia ah Levi mi hna cu a dang miphun bantukin ro an ngei lo. Cucaah a dang Israel miphun pawl nih Levi mi hna sinah an ngeihmi cheuhra cheukhat kha an pek. Mah nih Levi mi kha puan biakinn i an rian ṭha tein ṭuan khawh awkah a bawmh hna. (Nam. 18:21) Cu bantukin siannak a langhtermi nu pawl zong nih Jesuh le a lamkaltu pawl bawmhnak caah an ngeihmi thil kha an rak hman ve.—Luka 8:1-3.\nMirum he, misifak he ahopaoh nih an pek khawh\n9. Hlanlio chan ah thawhlawm cu khoika in dah an hmuh?\n9 Thawhlawm cu hmun dangdang in pekmi an si. Puan biakinn saknak caah thawhlawm a pemi Israel mi hna nih Izipt ram in an rak i phorhmi chawva pawl an pek men ko lai. (Ex. 3:21, 22; 35:22-24) Kumzabu pakhatnak i Khrihfa cheukhat nih an lei le an inn ti bantuk an ngeihmi thil kha an zuar i lamkaltu pawl sinah tangka an rak put. Lamkaltu pawl nih mah tangka kha a herhmi unau pawl bawmhnak caah an rak hman. (Lam. 4:34, 35) A dang Khrihfa pawl nih Pathian rian bawmhnak caah hmaan tein an tangka kha an khon. (1 Kor. 16:2) Cucaah mirum he, misifak he ahopaoh nih thawhlawm an pek khawh.—Luka 21:1-4.\nTuchan Ah Thawhlawm Kan Pekning\n10, 11. (a) Baibal chan i Jehovah salle an siannak kha zeitindah kan i zohchunh khawh? (b) Pennak rian bawmhnak kha zeitindah na hmuh?\n10 Tuchan zongah cuset khaset tiin thawhlawm pek awkah forh kan si ve men lai. Nan Khrihfabu ah nan Biakinn remh ṭhan awk asiloah a thar sak awkah timhtuahnak nan ngei men lai. Asiloah nan hmunhma ah a ummi zung ṭengnge cu remh a hau men lai. Civui tuahnak caah a dihmi tangka zong na bawmh khawh men ko lai. Asiloah hmun dang i a ummi unau pawl cu leiser ral an ton ruangah bawmh an hau men lai. Kan pekmi thawhlawm nih vawleicung pumpi i a ummi missionary, special hmaikal, peng zohkhenhtu, kan zungpi le zung ṭengnge ah a ṭuanmi unau pawl kha a bawmh hna. Vawleicung pumpi ah a ummi Civui tuahnak Inn le Biakinn saknak caah nan Khrihfabu in hmaan tein thawhlawm nan kuat men lai.\n11 Kan dihlak in hi donghnak caan chungah Jehovah bupi rianṭuannak bawmhnak caah thil cheukhat kan pek khawh. Thawhlawm tam deuh cu min langhter loin pekmi a si. Biakinn i thawhlawm kuang ah tangka kan thlak tik asiloah jw.org hmangin thawhlawm kan pek tikah zeizat dah kan pek ti kha ahohmanh kan hngalhter hna lo. Asinain thawhlawm na pekmi cu a tlawm tuk tiah na ruah ah tah zeitin? Bupi nih an hmuhmi thawhlawm tam deuh cu mi tlawmte nih tampi in an pekmi nakin mi tampi nih tlawmtete in an pekmi a si. A si a fakmi unau hmanh nih Masidonia i a hmasa Khrihfa hna kha an i zohchunh hna. Annih cu “an si a fak ngaingai” ko nain thawhlawm pek awkah an nawl hna i siang ngaiin an pek.—2 Kor. 8:1-4.\n12. Bupi nih thawhlawm kha a ṭha bikmi lam in hman awkah zeitindah aa zuam?\n12 Uktu Bu nih thawhlawm kha zumhawktlak te le fim tein an hman. (Matt. 24:45) Uktu Bu chungtel pawl nih a ṭhami biakhiahnak an tuah khawh nakhnga thla an cam i tangka kha ralring tein an hman. (Luka 14:28) Baibal chan ah thawhlawm a zohkhenhmi zumhfekmi pa hna nih Jehovah biaknak ca lawng ah thawhlawm kha ṭha tein an rak hman. Tahchunhnak ah, Ezra Jerusalem i a kir lioah Persia siangpahrang nih a pekmi thawhlawm ah sui, ngun le a dang mansung thil hna an i tel. Mah cu tuchan (U.S) $ nuai 100 leng man a si. Ezra nih mah thawhlawm kha Jehovah sinah pekmi laksawng in a hmuh. Cucaah ral ram hna an rak tan lioah mah kha ṭha tein kilven awkah lamhruainak a pek hna. (Ezra 8:24-34) Kum tampi hnuah lamkaltu Paul nih Judia ram i a chambaumi unau pawl bawmhnak caah tangka a rak kholh hna. Tangka a thawhmi hna kha “kan i tinhmi cu, Bawipa hmuh lawng ah si loin minung mithmuh zongah a dingmi thil tuah kha a si” tiah a ti hna. (2 Korin 8:18-21 rel.) Tuchan ah bupi nih Ezra le Paul kha i zohchun in thawhlawm kha ralring tein an hman.\n13. Bupi nih naiah zeicah thlennak cheukhat a tuah?\n13 Chungkhar pakhat nih an hmuhmi nakin tangka tam deuh an hman nakhnga lo tangka an hmanning he aa tlaiin thlennak an tuah men lai. Asiloah Jehovah rian tam deuh in an ṭuan khawh nakhnga nunning sawhsawh in nun khawhnak lam an kawl men lai. Jehovah bupi zongah cutin a si ve. Nai hrawngah lungthawh awk ngai a simi ṭuan awk rian thar tampi a um i a caan ahcun an hmuhmi nakin tangka tam deuh a dih tawn. Cucaah bupi nih chungkhar pakhat bantukin tangka khonnak lam asiloah a sawhsawh tein rian ṭuan khawhnak lam kha an kawl, cun siang ngaiin kan pekmi thawhlawm kha thilṭha tampi tuahnak caah an hman.\nKan Pekmi Thawhlawm In Hmuhmi Ṭhatnak\nNa pekmi thawhlawm nih vawleicung pumpi rian kha a bawmh (Catlangbu 14-16 zoh)\n14-16. (a) Thawhlawm cu zei caah dah hman a si? (b) Mah rian hna nih zeitindah aan bawmh?\n14 Biatak chungah kum tampi chung a um cangmi unau tampi nih a hlan nakin atu ah bupi sinin laksawng tam deuh kan hmu tiah an ti. Atu ah jw.org le JW Broadcasting kan ngei. Holh tampi in Vawlei Thar Lehnak Baibal zong kan ngei cang. 2014/2015 ah nithum chung tuahmi “Pathian Pennak Kha Hmasa Bik Ah Chia U!” timi Ramkomh Civui kha vawleicung pumpi ah a ummi a ngan bikmi lente celhnak hmun 14 ah tuah a si. Mah civui i aa pummi vialte cu an i nuam tuk.\n15 Mi tampi nih Jehovah bupi sinin an hmuhmi mah laksawng cung i an i lawmhnak kha an langhter. Tahchunhnak ah, Asia ram i Pathian rian a ṭuanmi nuva tuahkhat nih hitin an ṭial: “Kan ṭuannak cu khua hmete ah a si. Cucaah a dang tein a ummi bantukin a caan ah kan i ruat i Jehovah rian a kauhnak kha kan philh tawn. Asinain JW Broadcasting i program a phunphun kha kan zoh tikah vawleicung pumpi unaurual lakah kan i tel ve ti kha kan hun hngalh ṭhan. Kan umnak hmun i unau pawl cu JW Broadcasting an zoh tikah an lung a cawlcang tuk. Thla fatin JW Broadcasting an zoh dih hnuah Uktu Bu chungtel pawl he kan i naih deuh tiin kan ruah tiah an chimmi kha kan theih tawn. Atu cu Pathian Bupi ah an i telmi kha an i uangthlar tuk.”\n16 Vawleicung pumpi i Biakinn 2,500 hrawng cu naiah sakmi asiloah remhmi an si. Honduras i Khrihfabu pakhat ah a ummi unau pawl nih kanmah pumpak in Biakinn ngeih cu kan saduhthah a rak si i atu ahcun kan ngei taktak cang tiah an ti. Hitin an ṭial: “Jehovah i van le vawlei a chungkhar ah le a ṭha tukmi vawleicung pumpi unaurual lakah kan i tel khawh caah kan i lawm tuk.” Unau tampi zong nih Baibal le bupi chuahmi cauk pawl anmah holh in an hmuh tik, leiser ral a tongmi unau pawl an bawmh hna tik asiloah zapi lak phungchimnak in lehrulhnak ṭha hna an hmuh tikah cutin an intuar ve.\n17. Jehovah nih tuchan i a bupi a bawmh kha zeitindah kan hngalh khawh?\n17 Jehovah Tehte a si lomi nih mah vialte kha lungtho tein pekmi thawhlawm in kan ṭuanmi a si kha an hngalthiam kho lo. A ngan ngaimi company pakhat ah tlangtlatu a simi pakhat cu cauk kan namnak hmun pakhat ah a va leng. Mah lungtho tein aa pemi hna nih tangka lak loin lungtho tein pekmi thawhlawm hmangin rian vialte an ṭuanmi kha a hmuh tikah a khuaruah a har tuk. Nan ṭuanmi cu a si kho lomi a si tiah a ti. Mah cu kan hna a tla ko. Jehovah bawmhnak lawnglawng in ṭuan khawhmi a si ti kha kan hngalh.—Job 42:2.\nJehovah Sin Peknak In Hmuhmi Thluachuah\n18. (a) Pennak rian bawmhnak caah kan pek ahcun zei thluachuah dah kan hmuh lai? (b) Kan fale le mithar pawl kha cutin tuah awkah zeitindah kan cawnpiak khawh hna?\n18 Jehovah nih Pennak rian bawmhnak caanṭha a kan pek. Cutin kan bawmh ahcun thluachuah kaan pek hna lai tiah bia aa kam. (Mal. 3:10) Siang ngaiin nan pekṭhenh hna ahcun thluachuah nan hmu lai tiah Jehovah nih bia a kan kamh. (Phungthlukbia 11:24, 25 rel.) “Pek leiah hin hmuh lei nakin lunglawmhnak a um deuh” caah mi kan pek hna ahcun kan i nuam lai ti zongin a ti. (Lam. 20:35) Kan biachim le kan tuahsernak in kan fale le mithar pawl kha Pathian rian caah zeitindah thawhlawm pek khawh a si i thluachuah tampi hmuh khawh a si ti kha kan cawnpiak khawh hna.\n19. Hi capar nih zeitindah thazaang aan pek?\n19 Kan ngeihmi vialte cu Jehovah sinin a rami an si. A sinah kan pek ṭhan tikah amah kan dawt le kan ca i a tuahmi thil vialte kan sunsak kan langhter a si. (1 Chan. 29:17) Israel mi nih biakinn saknak caah thawhlawm an pek tikah “mi cu an i lawm, zeicahtiah annih nih lungtho tein an pek, lung ṭengnge lo tein, siang tein BAWIPA kha an pek.” (1 Chan. 29:9) Jehovah nih a kan pek ciami thil kan pek ṭhannak thawngin lawmhnak le lungsi hnangamnak kawl zungzal hna u sih.\nJehovah bupi rian bawmh awkah thawhlawm kan pek tikah Jehovah kan pekmi a si. Kan ngeihmi vialte cu Jehovah sinin a rami an si, cucaah thawhlawm kan pek tikah a sinah kan pek ṭhanmi le kan dawt kan langhtermi a si\n“A Bami kha Thazaang a Pek hna”\nA Sunglawimi Lungrualnak le Ruahnolhnak\nZei Bantuk Dawtnak nih dah Lawmhnak Taktak a Chuahpi?\nJehovah a Biami le a Bia Lomi An i Dannak kha Hngal\nText Digital cauk download option VENNAK INNSANG (CAWN AWK CAUK) 2018 January\nVENNAK INNSANG (CAWN AWK CAUK) 2018 January


Ngeih A Chia Tuk, Malaysia Ah Chinnu Cu Lungthin Lei Dam Lonak Ruangah Kawlram Ah Tlunter ASi – Myanmar Chin\nNgeih A Chia Tuk, Malaysia Ah Chinnu Cu Lungthin Lei Dam Lonak Ruangah Kawlram Ah Tlunter ASi\nAugust 19, 2020 Myanmar Chin Chin 0\nMalaysia Ah Chinnu Cu Lungthin Lei Dam Lonak Ruangah KawlramAh Tlunter A si\nMalaysia ah Chinnu pakhat cu Lungthin lei damlonak saupi a tuar cang caah ti awk thei tiloin Kawlram tu ah an tlunter. Pathian nih dammak tlamtling pe hram ko seh.\nMalaysia ahcun lungrethei zungzal a si caah a dam cia mi hmanh lungthin zawtnak ngeih a fawi tuk ti a si. Palik tleih hi tih bik mi a si i Riantuan ngam tuk zong a si fawn lo. Inn man le pek ahau i Ei man le di man vialte mah nih i zingzelh ahau. Cu lio ahcun Laitlang ummi kan chungkhat nih kan damlo e ka fa aw an ti hna. Lungretheih nih a celh lo tiah Malaysia in atlungmi tampi sinah theih a si.\nChinnu pakhat zong nih a dam tawnmi a si ko, Lungthin lei damlonak angeih hi thla 6 chung lawng a si rih. A dam kho tilo caah Malaysia ummi Kawlmi sinah bawmhnak an hal piak i tlunnak ding an timhtuah dih cang tiah theih a si.\nAmah hi aminah RA KHE LIa si i Malaysia ah a um ve mi a si. Kawlram ahcun Palaetwa ah a um. Lungthin damlo nak cu ahar tuk mi a si i Malaysia ah damfing i ruahchan ngam tiloin kawlram tu ah a tlun hi a si. Pathian nih damnak pe hram ko seh.\nLaimi hi Aw lungdong tak cu Kan si ko. Miphun kongah cun vawlei dongh tiang a Lung a rual kho ding Kan si ti lo\nKan mah miphun tanh nak thisa Kan thlau Dih cang pin ah miphun dang nunning aur nak nih tisor bang Kan lucungah a tlak in a Kan tlak cang👇👇👇\nNLD Nih Chinram Ah Teinak A Hmuh Than Lai,Dr.Sasa Hmanh NLD Leiah A Tang Cang\nNLD locun kawlram a thleng khotu an umlo ti a thei tu DR. SASA zong nih NLD nih teinak a hmuh than nak hnga biatak tein riantuan dingah ai tim ve cang👇👇\nNLD Nih Chinram Ah TeinakA Hmuh Than Lai,Dr.Sasa Hmanh NLD Leiah A Tang Cang\nBungzung Ah Biletme Sehzung Lim Zokzok Uh A Ti Cang Hna\nNan Pu Ronaldo Cu Zuar Dingah A Man An Khiah Cang, Ngeihchia Te Si


A Fale Zei Tluk in Dah An Thin Hun Hnga i An Ngeih Chait Hnga ; Kum (87) Pitar Cung Hmanh i Hi Bantuk Thil A Tuah Ngam Mi Tlangval hi Tleih Khawh Lo in A Luat Sual Ah Cun Midang Ca hrim ah Ttih Nung a si – Motherland Post\nMay 16, 2018 motherland Burma 0\nKUM (87) PITAR NU TLEIH HREM A TONG\nMyanmar ram Letpanda District, khua pakhat ah kum (87) a si cang mi pitar pakhat cu kum (20) hrawng a si mi tlang val no te nih a tleih hrem I misual pa cu an kawl cuah mah liao pi a si tiah theih a si.\nZangfak tak tak a si mi pitar nu hi ti thil a ton nak a ruang cu ram lak ah rian ttuan in a riak mi a fa le va veh vat ding in a kal nak hmun ah a si, a fa le sin a va kal liao ah hin a fa le cu tiva lei ah nga tlai ding in an rak kal i , cu tik ah a mah te lawng thlam in a hngah hna . an lo riah nak thlam pawng i a um ve mi kum (20) hrawng a si mi tlangval pa nih can tha i lak in a rak tleih hrem nak hi a si .\nA fa le nga tlai ding in a kal mi cu an rau hrim hrim lai ti fiang tuk in a theih caah tlangval pa te nih hin hnangam tak in voikhat lawng hmanh si lo in voi thum tiang a rak sual pi ti a si.\nA fa le a rak tlun tik ah thil si ning an vun hmuh tik ah cun an khaw ruah a har tuk hring hran pitar nu zong cu a rak cei tuk a thaw hmanh a rak chuah kho thi tha lo an um nak hmun in a naih cem nak sizung ah an kal pi colh , a tlaih hrem tu tlangval pa tu cu a rak zam manh caah a tu tiang an tlai kho rih lo tiah thawng theih a si.


Breaking News: Malaysia ram ah Prime Minister le Acozah hruaitu dih lak an rian an chauhtak – Chintanbo\nBreaking News: Malaysia ram ah Prime Minister le Acozah hruaitu dih lak an rian an chauhtak\nAugust 16, 2021 admin world 0\nMalaysia ram ah Prime Minister le Acozah hruaitu dih lak an rian an chauhtak\nMalaysia ram ah Prime Minister. Muhyiddin Yassin le Acozah Chief Minister an za pi te rian chauhtak nak ca cu Malaysia Siangpahrang nih a cohlang cang i rian in i dinhnak nak cu tu ni August 16 chun hnu in a thawk cang.\nSeptember thla Acozah hmunkhat in i pumhnak(congress) ah zumhawk tlak lo a si nak chim ding a tong ding mi Mr. Muhyiddin Yassin cu Congress chungah vote(mee) tamngai in mi tanpinak a ngeih nak hnga a dang party hna he i fonh ding ah a rak i zuam ko na tein a hlawhtlin lo ruang ah a rian chuahtak nak ca a tial a si.\nMr. Muhyiddin Yassin cu 2020, March thla ah Malaysia ram i a pa (8) nak Prime Minister si awk ah biakam nak a tuah i rian cu a tlaih. Prime Minister a tuan nak thla 17 chung ah Covid-19 pulrai cu hmual ngei ngai in kham ding ah a tlolh caah sualphuh a ton. Atucu Malaysia cu Covid-19 pulrai fakngai le zualngai in a ton lio a si i nikhat ah 20,000 tiang i chawnh a si.\nMr. Muhyiddin Yassin cu a rian in a chuahtak a si ko cang natein Prime Minister a thar an thim hlan chung poh cu caantawite Prime Minister dirhmun in chiah ding ah Siangpahrang cu a hna a tla.\nBreaking News: Tu zaan lei ah Ralhrangbu nih Rallam pa 3 zawh in CDF- Mindat cu an tuk


Dr. Sa Sa nih Chinram caah buu (CNU) a dirmi cu lung a hmuituk hrinhrang. Dr. Sa Sa Buu dirmi nih Chinram cu lungkhat in a kal pi cang lai\nKan theih cia bantuk in atu lio zawtnak ruangah, Chinram paletwa khua ah buainak fakpi a chuak caah chin ram caah rian fakpi in ttuan a hau. Mah kongah CNA le Chin cozah lei nih thil tuah le rian ttuan tak tak a hartuk caah,buu dir a haunak hi a si kho mi thil a si\nDr. Sa Sa nih a chim ning tein ka vun let lai i. “Chin State chungah atu lio biapi ngai mi coronavirus zawtnak ruangah le Southern Chin State chungah ral i tuk ruangah Chinmi a thimi le harnak a tawnmi hi, mipi nih kan tawn mi a si. Mah vialte thil hi Chin National Union (CNU) nih a tawhrel caan a vun phak tikha, vawleicung ramchungah um mi Chin hruaitu dihlak cu Vidio Conference cu Apirl 25 ah tuah khawh a si cang. Vawleicung ramkip ah um mi Chinmi vialte i fun tawn khawhnak Chin Nation Union (CNU) ti min hi keimah nih min ka sak mi a si i Chin leader vialte nih mah min kongah hnatlak pik nak an vun ngei lai ti ka zum i ka duh mi a si fawn caah fakpi in Pathian sin ah thla ka cam\nChin Nation Union level nih a dir ding mi body, min, logo, vision mission le statement le structure vialte sertu ding caah committe dir a si i. Mah committe nih cun May thla dihlei ah tuah ding in timh tuahnak ngei a si. Vawlei cung nih a kalpi lio mi thiltha Structure tha tuk mi, Presidential Structure hi kan ser khawhnak ding caah CNU level body nih a pawmpi i. Vawlei cungah,a ummi Chinmi vialte i tel khawh ding mi Vice President (1), Vice President (2) le a herh ah cun Vice President 3 tiang tuah ding in le, cun Secretary hi 1, 2 ect tiang tuah ding in timhtuahnak ngei a si i. Presidential Executive tangah Sub Committee le Committe hna hi a herh ah cun regionally le globally in thil a sining zoh in tuah si hna seh ti cu hnatlak pi a si\nTu lio ah mi tampi nih an thipi lio mi chin issue a si mi, southern Chin State ah raltuknak ruangah harnak a tawn lio mi Chin mipi sin ah an herh ning bantuk in zohkhennak cu CNU nih a tuah hmasa ding mi a si ti cu a pakhatnak ah chia a si. Cun daihnak a um khawhnak ding caah road map for peace he a sining bantuk in State level, National, International level nih lobby e advocacy serh ding in timh tuahnak ngei a si. Chin ramchungah thil tampi a tlung tawn mi hna hi CNU level nih body ta a dir hlan ah cun rian ttuan khawh a si lo caah CNU nih body dir hi rem a ti i,Short time humanitarian le long term strategy a si mi peace and prosperity of Chinland CNU nih a tim bik mi a si. Chin kong le Chin sinak ah fakpi in lungthin a ngei mi hna Australia, USA, Europe le Myanmar ram chungah um mi Chin Leader nih thatho ngaiin an rak ngei tawn mi cu atu cu a tlamtling deng bantuk khi a si i, Mah hi a hramthawk lawng si i, Pathian nih a kan um pi lai i Chin issue le Chin Nationalism kongah fakpi in Chin mi vialte le state level, National le International level ah rian a ttuan khawh ding mi hi kan duh bik mi le kan thlacamnak bik a si\nChin Issues le Chin Nationalism kongah Chin National Union level min in bia chim khawhnak kan ngei cang lai caah, atu kan ngei cia mi connections a herhtuk mi US cozah UK cozah, Australia cozah Japan cozah Western cozah, EU, UN, International Communities ICRC, UNCHR, World Bank, UNFA, WHO, WFP, UNDP, UN Agencies vialte hna hi Chin issues caah a ngantuk mi a rak si cang lai. CNU level kan rak dir khawhnak ruangah Malaysia Chin Refugees issues le Delhi Chin Refugees Issues kongah fakpi in rian kan ttuan khawh lai caah, Cun Chin issue le Chin Nationalism kongah, ramlengah um mi,chin mi he a pehtlai mi thil vialte tuah khawh a si cang lai caah Chin Issue le Chin Naitonalism kongah hmunkhat te in kan um khawhnak ding caah le Chin unau Kachin state le Mizoram State he petlaihnak tha kan ngei khawhnak lam cu CNU nih a serh khawh lai caah CNU level bia chim mi nih hin Myanmar State lengah um mi Chin unau vialte hna cu CNU nih a tawrel ve cang lai i. Banglades ram chungah um mi Chin mipi hna zong CNU he pehtlaihnak a ngei khawh cang lai i, We are one in Chin timi spirit cu kan rak ngei khawh dih cang lai\nTu cu ahlan bantuk caan kha a si ti lo i, caan dang ah kan um cang, mah bantuk caan a si caah ideas tha, vision tha le i tim mi tha le ruahnak tha thawngngaimi le, State, National le International level tiang bia cei khawh ding in i pehtlaihnak hi a herhtuk mi asi. Pathian nih a kan pek mi a si cang caah mah kan nih tim mi vialte hna hi a tlamtling khawhnak ding caah Pathian sin ah fakpi in thlacam bawmh ding in Jesuh min in kan nih sawm hna- Dr. Sa Sa\nBe the first to comment on "Dr. Sa Sa nih Chinram caah buu (CNU) a dirmi cu lung a hmuituk hrinhrang. Dr. Sa Sa Buu dirmi nih Chinram cu lungkhat in a kal pi cang lai"


Vawleicung Paradis ah Zungzal in Na Nung Kho\nA ṬHA TUKMI RUAHCHANNAK A SI. A kan Sertu nih hi vawleicung ah zungzal nunnak kaan pek hna lai tiah bia a kan kamh. Asinain mi tampi nih cun an zum lo. ‘Minung cu a thi dingmi kan si. Thihnak le nunnak cu a um phung a si ko’ tiah mi cheukhat nih an ti. Cheukhat nih cun zungzal in nun khawh a si ko nain hi vawleicung ah cun a si lai lo tiah an ruah. Kan thih i vancung kan phanh hnu lawngah zungzal in kan nung kho lai tiah an ti. Nangtah zeitindah na ruah?\nMah biahalnak na leh hlanah a tanglei biahalnak pathum he aa tlaiin Baibal nih zeitindah a phi a pek ti kha zohhmanh: Minung ser kan si ning nih zei can tiang dah kan nun khawh ti kha zeitindah a langhter? Vawlei le minung caah Pathian i a hramthawk aa tinhnak cu zeidah a si? Minung nih zeitindah thihnak an ton?\nAa Thleidangmi Minung Sining\nPathian nih a sermi vawleicung i thilnung vialte lakah minung hi aa thleidang bikmi kan si. Zeicah? Minung lawng hi Pathian ‘mui keng’ in le amah he “i lo” in ser an si tiah Baibal nih a ti. (Genesis 1:26, 27) Mah cu zei sullam dah a si? Dawtnak, dinnak ti bantuk Pathian sining hna minung nih an ngei tinak a si.\nCun khuaruah khawhnak, tuaktan khawhnak le a ṭha, ṭhalo kong ah thleidan khawhnak kan ngei i Pathian biak duhnak lungput zong kan ngei. Cucaah van le vawlei i lianngannak, khuaruahhar a simi kokek thil, music le bia zai hna kha kan sunsak khawh. Aa thleidang bikmi cu Sertu biak kan duhmi hi a si. Mah sining hna nih minung kha a dang thilnung hna he a kan thleidanter.\nMah kong hi ruathmanh: Pathian nih minung kha chikkhat lawng nung dingin a kan ser ahcun ri a ngei lomi, a ṭha tukmi mah sining hna he a kan ser chih lai maw? Mah aa thleidangmi sining hna a kan peknak a ruang cu vawleicung ah zungzal kan nun khawh nakhnga caah a si.\nA Hrampi Pathian Tinhnak\nVawleicung ah minung zungzal nun ding timi cu Pathian tinhnak a si lo tiah mi cheukhat nih an ti. Vawlei cu chikkhat umnak ca lawng a si, vancung ah Pathian he zungzal umṭi dingin ahodah aa tlak timi hneksaknak hmun a si tiah an ti. Cutin a si ahcun vawleicung i ṭhatlonak vialte cungah Pathian cu rian a ngei tinak a si lo maw? Mah cu Pathian sining hna he aa ralkah a si lo maw? Pathian kong he aa tlaiin Baibal nih hitin a ti: “A lam vialte cu biading an si. Zumhawktlak le ṭhatlonak ngeilo Pathian a si, Amah cu a ding i a dik.”—Deuteronomi 32:4.\nVawlei ca i a hrampi Pathian tinhnak he aa tlaiin Baibal nih fiang tein hitin a ti: “Vancung khi cu BAWIPA ta an si, sihmanhsehlaw vawlei hi cu mi kha a pek hna.” (Salm 115:16) Pathian nih vawlei cu minung zungzal umnak caah dawh tein a ser. Sullam a ngei i zungzal in um khawhnak caah a herhmi vialte kha a kan pek.—Genesis 2:8, 9.\n“Vancung khi cu BAWIPA ta an si, sihmanhsehlaw vawlei hi cu mi kha a pek hna.”—Salm 115:16\nMinung ca i Pathian tinhnak he aa tlai zongin Baibal ah fiang tein hitin a chim. Hmasa bik minu le mipa kha “nan tefa cu vawleicung khuazakip ah khat hna seh, cun annih nih vawlei cu uk hna seh. . . . An dihlak cung i nawlngeihnak kaan pek hna,” tiah Pathian nih nawl a pek hna. (Genesis 1:28) Vawlei Paradis kha ṭha tein zohkhenh le vawleicung pumpi i karhter ding cu an caah tinvo sung taktak a si. Adam le Evi, cun an tefa pawl cu vancung ah si loin vawleicung ah zungzal nun ding ruahchannak an ngei.\nZeicah Kan Thih?\nZeicah kan thih? Satan Khuachia tiah auhmi ralchanhtu thlarau minung pakhat nih Eden dum he aa tlaimi Pathian tinhnak kha hramhram in a hrawh tiah Baibal nih a ti. Zeitindah?\nSatan nih Adam le Evi kha amah lei ah ṭang in Pathian ralchanh awkah a lem hna. Pathian nih minung ṭhatnak a pemi pakhatkhat kha a thuhkanh hna, phundang cun a hmaan, hmaan lo kong ah biakhiahnak nawl a pe hna lo tiah Satan nih sual a puh. Cucaah Adam le Evi nih Satan lei ṭang in Pathian kha an kaltak. A phichuak cu zeidah a si? Pathian nih a chim bantukin thihnak an tong. Vawlei Paradis ah zungzal nunnak ruahchannak kha an rak sung.—Genesis 2:17; 3:1-6; 5:5.\nAdam le Evi ralchanhnak ruangah a chuahmi ṭhatlonak cu atu tiang minung cungah huham a ngei. Baibal nih hitin a ti: “Sualnak cu mipa pakhat [Adam] thawngin vawleicung ah hin a tlung i cu a sualnak nih cun thihnak kha a ratpi. Cun mi vialte cu an sual dih caah thihnak nih cun mi vialte cu a ciah dih hna.” (Rom 5:12) A hlankan in khaukhih cia a si ruang le hngalhthiam awkah a harmi Pathian ‘tinhnak’ ruangah si loin hmasa bik kan nu le kan pa sinin sualnak le thihnak ro kan co caah kan thihmi a si.\nVawlei Ah Zungzal In Na Nung Kho\nEden dum i ralchanhnak ruangah vawlei le minung ca i Pathian tinhnak cu a rawk lo. Pathian nih a tlingmi a dawtnak le a dinnak ruangah minung kha sualnak le thihnak in luat khawhnak lam a kan serpiak. Lamkaltu Paul nih hitin a ti: “Sualnak man cu thihnak a si, sihmanhsehlaw Pathian laksawng cu zungzal nunnak a si i cu nunnak cu kan Bawipa Jesuh Khrih he aa pehtlaimi nunnak a si.” (Rom 6:23) Pathian nih dawtnak in “a Fapa ngeihchunte [Jesuh Khrih] kha a pek, cucaah amah a zummi paoh cu an thi lai lo, zungzal nunnak an ngei lai.” (Johan 3:16) Jesuh zong nih raithawinak caah amahle amah aa pekchanhnak thawngin Adam ruangah kan sunghmi thil vialte kha a kan tlanhpiak ṭhan. *\nA rauhhlan ah Pathian nih bia a kan kamhmi vawlei paradis cu a tling taktak cang lai. “Hell ah a kalmi lam cu a kau i a fawi i mi tampi nih an zulh caah kutka bi chungah khan lut tuah u. Nunnak a phanmi lam cu a har i a kutka cu a bi i mi tlawmte lawnglawng nih an hmuh” timi Jesuh bia kha na zulh ahcun a ṭha tukmi hmailei ruahchannak na ngei kho. (Matthai 7:13, 14) Na hmailei ruahchannak cu nangmah kut chungah a um. Zeidah na tuah lai?\n^ cat. 17 Tlanhnak man kong tam deuh in hngalh na duh ahcun Jehovah Tehte Hna chuahmi Baibal Nih Zeidah A Kan Cawnpiak? timi cauk ṭhen 5nak ah zoh. www.jw.org/cnh zong ah zoh khawh a si.\nKan vawlei cu aa dawh tukmi thil hna in a khat. Pathian nih vawlei kha nika in a naih, a hlat aa tlaknak hmun ah a chiah, cun aa tlak ningin aa mer khawh nakhnga a ser. Pathian nih vawlei hi zeicah mah tluk dawh in a ser?\nTlanhnak Man—Pathian Laksawng Ngan Bik\nTlanhnak man timi cu zeidah a si? Mah in zeitindah ṭhatnak na hmuh khawh?\nMinung Ca I Pathian Tinhnak Cu Zeidah A Si?\nVawlei cu paradis i a can tikah vawlei thar nunnak cu zei bantuk dah a si lai?